**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 10 Απριλίου 2024, ημέρα Τετάρτη και ώρα 14.10΄, στην Αίθουσα «Αθανασίου Κωνστ. Τσαλδάρη» (223) του Μεγάρου της Βουλής,συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Χρήστου Μπουκώρου, με θέμα ημερήσιας διάταξης την ενημέρωση των μελών της Επιτροπής από τον Υπουργό Κλιματικής Κρίσης και Πολιτικής Προστασίας, κ. Βασίλειο Κικίλια, σύμφωνα με το άρθρο 32§9 του Κανονισμού της Βουλής, σχετικά με το σχέδιο δημόσιας σύμβασης με τίτλο «Προμήθεια τριών (3) Αεροσκαφών ως Εναέρια Κέντρα Επιχειρήσεων, παρακολούθησης και καταγραφής δεδομένων (air – surveillance)».

Στη συνεδρίαση παρέστησαν ο Υφυπουργός Κλιματικής Κρίσης και Πολιτικής Προστασίας, κ. Ευάγγελος Τουρνάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Οικονόμου Βασίλειος, Δερμεντζόπουλος Χρήστος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Πουλάς Ανδρέας, Λαμπρούλης Γεώργιος, Παπαναστάσης Νικόλαος, Στολτίδης Λεωνίδας, Μεταξάς Κωνσταντίνος Βασίλειος, Αθανασίου Μαρία, Χήτας Κωνσταντίνος, Πέρκα Θεοπίστη (Πέτη), Βαλτογιάννης Διονύσιος, Κόντης Ιωάννης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Δημητροκάλλης Ιωάννης και Παπαϊωάννου Αρετή.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα σας. Αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης την ενημέρωση των μελών της Επιτροπής από τον Υφυπουργό Κλιματικής Κρίσης και Πολιτικής Προστασίας, κ. Ευάγγελο Τουρνά, σύμφωνα με το άρθρο 32§9 του Κανονισμού της Βουλής, σχετικά με το σχέδιο δημόσιας σύμβασης με τίτλο «Προμήθεια τριών (3) Αεροσκαφών ως Εναέρια Κέντρα Επιχειρήσεων, παρακολούθησης και καταγραφής δεδομένων».

Η διαδικασία της ενημέρωσης για συμβάσεις άνω των 20 εκατομμυρίων ευρώ είναι γνωστή, αλλά θα την υπενθυμίσω για όσους μας παρακολουθούν. Θα μας ενημερώσει με μια εισαγωγική τοποθέτηση ο παριστάμενος Υφυπουργός και στη συνέχεια θα λάβουν το λόγο όσοι συνάδελφοι επιθυμούν να θέσουν κάποιο ερώτημα. Ενόσω τοποθετείται ο κ. Υπουργός, παρακαλώ οι συνάδελφοι να απευθυνθούν στη γραμματεία της Επιτροπής μας.

Κύριε Υπουργέ, έχετε τον λόγο, παρακαλώ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ, κύριε Πρόεδρε.

Κυρίες και κύριοι Βουλευτές, βρισκόμαστε σήμερα εδώ για να σας ενημερώσω για την προμήθεια τριών αεροσκαφών για την κάλυψη των αναγκών της Γενικής Γραμματείας Πολιτικής Προστασίας και του Πυροσβεστικού Σώματος στον τομέα της διοίκησης και του ελέγχου των επιχειρήσεων, καθώς επίσης και της επιτήρησης και έγκαιρης προειδοποίησης στην αντιμετώπιση των δασικών πυρκαγιών.

Συγκεκριμένα σας γνωρίζω, ότι ένας από τους σημαντικότερους επιχειρησιακούς στόχους της Γενικής Γραμματείας Πολιτικής Προστασίας είναι η πρόληψη και η αποτελεσματική διαχείριση των κινδύνων που προκύπτουν είτε από ανθρωπογενείς παράγοντες είτε από φυσικές καταστροφές. Σήμερα η διαχείριση των κινδύνων πραγματοποιείται κυρίως από επίγεια επιχειρησιακά κέντρα με αποτέλεσμα να μην καθίσταται πάντα εφικτή η ορθή και πλήρης καταγραφή των δεδομένων αξιολόγησης έκτακτης ανάγκης σε πραγματικό χρόνο.

Στο πλαίσιο αυτό το Συμβούλιο Επιτελικού Σχεδιασμού του Πυροσβεστικού Σώματος με την Απόφαση 04/2021 εισηγήθηκε την επιχειρησιακή ένταξη αεροσκαφών για την από αέρος διοίκηση και έλεγχο των επιχειρήσεων. Η ανωτέρω εισήγηση του Πυροσβεστικού Σώματος εγκρίθηκε και εντάχθηκε στο Εθνικό Πρόγραμμα Πολιτικής Προστασίας «ΑΙΓΙΣ», το οποίο στις 20/4/2022 με απόφαση της Κυβερνητικής Επιτροπής Συμβάσεων Στρατηγικής Σημασίας εντάχθηκε στο αντίστοιχο αναπτυξιακό πρόγραμμα με δικαιούχο το Υπουργείο Κλιματικής Κρίσης και Πολιτικής Προστασίας.

Αντίστοιχα, το ΤΑΙΠΕΔ ορίστηκε ως φορέας ωρίμανσης διενέργειας κάθε διαδικασίας ανάθεσης και παρακολούθησης της εκτέλεσης των συμβάσεων, καθώς και ως φορέας υλοποίησης για τις ανάγκες του κανονιστικού πλαισίου του Ταμείου Ανάκαμψης και Ανθεκτικότητας. Ακολούθως, στις 23/10/2023 δημοσιεύθηκε ηλεκτρονικός ανοικτός διεθνής διαγωνισμός για την προμήθεια τριών Αεροσκαφών ως Εναέρια Κέντρα Επιχειρήσεων, παρακολούθησης και καταγραφής δεδομένων.

Επισημαίνεται ότι πριν τη δημοσίευση το σχέδιο της διακήρυξης ελέγχθηκε και εγκρίθηκε από το Ελεγκτικό Συνέδριο δυνάμει της υπ’ αριθ. 406/2023 Πράξης του 6ου Κλιμακίου του Ελεγκτικού Συνεδρίου, καθώς επίσης και από την Ειδική Υπηρεσία Συντονισμού του Ταμείου Ανάκαμψης.

Οι τεχνικές προδιαγραφές του αντικειμένου της προμήθειας εγκρίθηκαν από την αρμόδια Επιτροπή Σύνταξης Σχεδίων Τεχνικών Προδιαγραφών και οριστικοποιήθηκαν κατόπιν διενέργειας δημόσιας διαβούλευσης.

Τέλος, όσον αφορά τη διαγωνιστική διαδικασία, το σχέδιο σύμβασης υποβλήθηκε στο Ελεγκτικό Συνέδριο για προσυμβατικό έλεγχο, ο οποίος απέβη θετικός δυνάμει της υπ’ αριθ. 80/2024 Πράξης του 6ου Κλιμακίου του Ελεγκτικού Συνεδρίου.

Αναφορικά τώρα με τα στοιχεία του προγράμματος σας γνωρίζω τα εξής:

Το συνολικό κόστος του προγράμματος ανέρχεται στα 23,3 εκατομμύρια ευρώ και χρηματοδοτείται κατά 9,37 εκατομμύρια από το Ταμείο Ανάκαμψης και Ανθεκτικότητας και κατά 13,96 εκατομμύρια ευρώ από το Πρόγραμμα Δημοσίων Επενδύσεων μέσω δανεισμού από την Ευρωπαϊκή Τράπεζα Επενδύσεων.

Με την προμήθεια των τριών καινούργιων (brand new) αεροσκαφών Diamond DA62MPP η χώρα μας και το Υπουργείο Κλιματικής Κρίσης και Πολιτικής Προστασίας αναβαθμίζει ουσιωδώς τις δυνατότητές τους στους τομείς πρόληψης και ελέγχου όχι μόνο των δασικών πυρκαγιών, αλλά και λοιπών δραστηριοτήτων του Μηχανισμού Πολιτικής Προστασίας της χώρας μας.

Τα συγκεκριμένα αεροσκάφη είναι εξοπλισμένα με ηλεκτροπτικά συστήματα τελευταίας τεχνολογίας και μέσω των οπτικών, θερμικών και υπερύθρων αισθητήρων τους, δύνανται να επιχειρούν ως Εναέρια Κέντρα Επιχειρήσεων, παρακολούθησης και καταγραφής δεδομένων.

Θα είναι ISR (Intelligence, Surveillance, Reconnaissance) συνδράμοντας σε επιχειρήσεις, όπως επιτήρηση δασικών περιοχών και επιχειρήσεις έρευνας και διάσωσης. Τα τεχνικά και λειτουργικά τους χαρακτηριστικά τούς προσδίδουν τη δυνατότητα πτητικής εμβέλειας που υπό συνθήκες δύναται να ξεπερνά τα 2.000 χιλιόμετρα. Αυτονομία πτήσης πάνω από 7 ώρες και κατά συνέπεια, της πολύωρης παραμονής στο χώρο των επιχειρήσεων. Ελάχιστης κατανάλωσης καυσίμου, συνεισφέροντας στην προστασία του περιβάλλοντος. Ενδεικτικά αναφέρεται ότι ένα μεσαίο ελικόπτερο καταναλώνει περίπου 600 λίτρα καυσίμου την ώρα, ενώ ένα μικρό αεροσκάφος 15 ατόμων καταναλώνει περί τα 700 λίτρα την ώρα.

Το Diamond DA62MPP καταναλώνει περί τα 40 λίτρα καυσίμου την ώρα.

Εξίσο σημαντικό είναι και το κόστος λειτουργίας και υποστήριξης του συγκεκριμένου τύπου αεροσκάφους. Όταν το κόστος ανά ώρα πτήσης για διάφορα εναέρια μέσα ξεκινά από 2.000 έως 3.000 ευρώ περίπου και μπορεί να ξεπεράσει τα 10.000 ευρώ, στο συγκεκριμένο αεροσκάφος το κόστος ανά ώρα πτήσης κυμαίνεται από 400 έως 500 ευρώ.

Αναφορικά με τον εξοπλισμό αποστολής, το αεροσκάφος θα διαθέτει, glass cockpit με οθόνες πολλαπλών λειτουργιών, αυτόματο πιλότο συνδεδεμένο με GPS, σύστημα προειδοποίησης εναέριας κυκλοφορίας και αποφυγής συγκρούσεων, ραντάρ καιρού, ειδικό λογισμικό και hardware με κυριότερες δυνατότητες, τη χαρτογράφηση εδάφους, τη δυνατότητα τρισδιάστατης αποτύπωσης, τον αυτόματο εντοπισμό κινούμενου στόχου και τον εντοπισμό κινητού τηλεφώνου για σκοπούς έρευνας και διάσωσης. Θα διαθέτει κάμερα υψηλής ανάλυσης με αισθητήρες ημέρας, μικροκυματικό υπέρυθρο αισθητήρα, θερμικό αισθητήρα και καταδείκτη λέιζερ. Επίσης, από πλευράς επικοινωνιών, θα διατίθενται δορυφορικές συνδέσεις, σύνδεση με δίκτυο κινητής τηλεφωνίας και μικροκυματικός πομποδέκτης.

Στην προμήθεια πέραν των τριών αεροσκαφών περιλαμβάνονται:

Υλικά και συσκευές αρχικής υποστήριξης, δηλαδή επίγειος εξοπλισμός, ειδικά εργαλεία και στοκ ανταλλακτικών. Εν συνεχεία υποστήριξη (follow on support) μέχρι 4 έτη από την ημέρα της παράδοσης του τελευταίου αεροσκάφους ή για 4.800 ώρες πτήσεων και για τα τρία αεροσκάφη.

Επίσης, βιβλιογραφία και βέβαια η εκπαίδευση για 6 πιλότους, 6 τεχνικούς και 6 χειριστές επιχειρησιακού εξοπλισμού.

Τέλος, σας ενημερώνω ότι το πρώτο αεροσκάφος θα παραδοθεί εντός 18 μηνών στη χώρα, ενώ τα άλλα δύο εντός 36 μηνών.

Κυρίες και κύριοι βουλευτές, η συγκεκριμένη προμήθεια προσδίδει μια πρόσθετη αξία στο Υπουργείο μας και στο Πυροσβεστικό Σώμα, μιας και μέσω της δυνατότητας μεταφοράς δεδομένων από τα αεροσκάφη στο Κέντρο Επιχειρήσεων του Υπουργείου, θα υπάρχει πλέον ακριβής (real time) εικόνα από το πεδίο επιχειρήσεων, βελτιώνοντας σημαντικά τον τομέα της επιτήρησης και της έγκαιρης προειδοποίησης, συνδράμοντας τα μέγιστα στη διαδικασία λήψης απόφασης της ηγεσίας του Υπουργείου και του Πυροσβεστικού Σώματος.

Στόχος μας με την απόκτηση των τριών αεροσκαφών Diamond DA62MPP,καθώς επίσης και με την υλοποίηση του συνόλου των προγραμμάτων του «ΑΙΓΙΣ» είναι η ενίσχυση του μηχανισμού αντιμετώπισης φυσικών καταστροφών και πρωτίστως του Πυροσβεστικού Σώματος που αποτελεί το βασικό επιχειρησιακό βραχίονα της Πολιτικής Προστασίας της χώρας μας.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε κι εμείς τον Υφυπουργό, κ. Τουρνά. Με συνοπτικό αλλά και με ουσιαστικό τρόπο μας περιέγραψε τη σύμβαση για την απόκτηση των τριών αεροσκαφών, που θα είναι εναέρια κέντρα παρατήρησης και διοίκησης ταυτοχρόνως.

Συνεχίζουμε τη συνεδρίασή μας με τους συναδέλφους που θέλουν να διατυπώσουν ερωτήματα και να ζητήσουν τυχόν διευκρινήσεις. Έχει ζητήσει πρώτος ο κ. Βρεττός από την Κ.Ο. «ΝΙΚΗ». Παρακαλώ, κ. Βρεττέ, έχετε το λόγο.

**ΝΙΚΟΛΑΟΣ ΒΡΕΤΤΟΣ:** Θα θέλαμε μια πληρέστερη ενημέρωση, γιατί αυτό είναι μια ανακοίνωση δελτίο τύπου. Και θα έπρεπε να έχουμε τα στοιχεία νωρίτερα, για να είμαστε προετοιμασμένοι. Δεν ξέρω αν υπήρχαν τα στοιχεία και ήταν δική μου αμέλεια που δεν μπόρεσα να έχω την εισήγηση του κ. Υφυπουργού.

**ΑΡΕΤΗ ΠΑΠΑΪΩΑΝΝΟΥ:** *(Ομιλεί εκτός μικροφώνου)* Τα λάβαμε εγκαίρως, έχουν σταλεί αναλυτικά από την Πέμπτη 4 Απριλίου κύριε συνάδελφε.

**ΝΙΚΟΛΑΟΣ ΒΡΕΤΤΟΣ:** Εντάξει, ας θέσω τότε τρία ερωτήματα από αυτή την παρουσίαση που άκουσα.

Πέρα από αυτά τα συγκεκριμένο τύπου που δεν ξέρουμε ποιος είναι ο κατασκευαστής, ποια χώρα είναι, υπάρχουν και άλλα αντίστοιχα;

Δηλαδή προσφύγατε σε αυτόν τον τύπο ως μοναδική επιλογή;

Υπήρχαν άλλες επιλογές;

Είναι αεροπλάνα που χτίζονται μετά τις παραγγελίες;

Γιατί είπατε το πρώτο 18 μήνες, τα άλλα δυο 36 μήνες, άρα μιλάμε για ένα πρόγραμμα το οποίο χτίστηκε από το 2021 μετά το συμβούλιο του επιτελικού σχεδιασμού, εντάχθηκε το 2022 στο πρόγραμμα «Αιγίς» και μετά αφού το ΤΑΙΠΕΔ ως φορέας ωρίμανσης και παρακολούθησης του έργου άρχισε τις διαδικασίες από το 2023 και μετά από τις παραγγελίες, δεν ξέρω, του προγράμματος, του διαγωνισμού, του τεύχους; Δηλαδή είναι μια απευθείας ανάθεση κατ’ αρχήν.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Μισό λεπτό.

Για να καταλάβουμε καλά. Το ερώτημά σας είναι εάν μπορούσαν να έχουν αποκτηθεί νωρίτερα μετά την απόφαση του Ανωτάτου Συμβουλίου;

Το δεύτερο, ανάθεση όταν μιλάμε για δημόσια σύμβαση που ο Υπουργός έχει μόλις αναλύσει για το διεθνή διαγωνισμό; Τι ακριβώς θέλετε να ρωτήσετε;

**ΝΙΚΟΛΑΟΣ ΒΡΕΤΤΟΣ:** Ανάθεση το λέω με την έννοια αν ο διαγωνισμός, επειδή δεν έχουμε και τα στοιχεία, είχε μόνο έναν, πληροί τις διαδικασίες. Αλλά στην ουσία είναι μια διαδικασία που νομικά είναι απόλυτα σύννομη, αλλά πρακτικά δεν λειτουργεί στα πλαίσια του ανταγωνισμού.

Επομένως αν οι προδιαγραφές είχαν τεθεί, γι’ αυτό ήθελα τα στοιχεία, συγκεκριμένα έτσι ώστε να είχε δικαίωμα μόνο η συγκεκριμένη εταιρεία για το συγκεκριμένο τύπο να μπορέσει να προσφέρει το αντικείμενο. Τότε, ναι, πραγματικά θα θέλαμε να έχουμε εικόνα νωρίτερα και αν είναι δική μου αμέλεια, ζητώ πάλι συγγνώμη αν κάνω κάτι λάθος.

**ΧΡΗΣΤΟΣ ΜΠΟΥΚΩΡΟΣ( Πρόεδρος της Επιτροπής):** Ευχαριστώ πολύ.

Τον λόγο έχει ο κύριος Πουλάς.

**ΑΝΔΡΕΑΣ ΠΟΥΛΑΣ:** Ευχαριστώ πολύ κύριε Πρόεδρε.

Κύριε Υπουργέ σχετικά με τη σύμβαση την οποία μας φέρνετε εδώ προς ενημέρωσή μας, θα ήθελα να κάνω τρεις ερωτήσεις.

Η πρώτη ερώτηση αφορά το ποσόν.

Είπατε προηγουμένως ότι 14 εκατομμύρια προέρχονται από το Τμήμα Δημοσίων Επενδύσεων μέσω δανεισμού και 9,5 εκατομμύρια είναι από το Ταμείο Ανάκαμψης. Και λέω, προμηθευτήκατε τρία αεροσκάφη.

Γιατί προμηθευτήκαμε τρία και δεν προμηθευτήκαμε δυο ή τέσσερα;

Ποιος ήταν ο σημαντικός λόγος που πήγαμε στα 3 και μάλιστα το ποσόν αυτό το οποίο θα δανειστούμε, το οποίο είναι σημαντικό είναι 13,5 εκατομμύρια;

Αν για παράδειγμα παραγγέλναμε δύο πιθανόν το ποσό του δανεισμού να ήταν μικρότερο.

Ένα δεύτερο ερώτημα που θέλω να κάνω είναι γιατί παρουσιάστηκε μόνο μία υποψήφια ανάδοχος εταιρεία;

Και εύλογα το τρίτο ερώτημα είναι τι έκπτωση έδωσε αυτή η εταιρεία;

Για να μπορούμε και εμείς να δούμε αν όντως δόθηκε έκπτωση και πόσο τις εκατό δόθηκε επί του συγκεκριμένου αντικειμένου.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Ευχαριστούμε πολύ.

Τον λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ:** Κύριε Υπουργέ η εν λόγω διακήρυξη προμήθειας των αεροσκαφών ορίζει ότι σκοπός των υπό προμήθεια αεροσκαφών είναι για να καλύψει τις επιχειρησιακές ανάγκες εναέριας επιτήρησης του Υπουργείου με τη χρήση ηλεκτροπτικών συστημάτων τελευταίας τεχνολογίας.

Ο όρος «επιχειρησιακές ανάγκες» περιλαμβάνει και το πεδίο της πρόληψης;

Δεύτερον, για παράδειγμα θα υφίσταται πρόγραμμα πτήσεων οι οποίες θα καλύπτουν εδαφικές εκτάσεις, αγρούς είτε δάση, οι οποίες θεωρούνται επικίνδυνες;

Τρίτον, τα κριτήρια επιλογής των ελεγχόμενων περιοχών θα σχετίζονται με τις κατά τόπους προγνώσεις της Εθνικής Μετεωρολογικής Υπηρεσίας ανά ημέρα ως προς το ποιες περιοχές θεωρούνται υψηλού κινδύνου ανάλογα με τις καιρικές συνθήκες;

Τέταρτον, στα πλαίσια της έγκαιρης και αποτελεσματικής πρόληψης, έχει προβλεφθεί πρόγραμμα πτήσεων ακόμα και σε περιοχές μη υψηλής επικινδυνότητας, προκειμένου να προγραμματιστεί προληπτικός έλεγχος αλλά και αντίστοιχες ενέργειες σε συνεργασία με τις αρμόδιες δασικές υπηρεσίες στις οποίες να διαβιβάζονται τα πορίσματα των ελέγχων;

Επί παραδείγματι εναέριος έλεγχος σε πυκνά δάση, έλεγχος προσβασιμότητας δασικών δρόμων, έλεγχος συγκέντρωσης εύφλεκτων υλικών και ανάγκη καθαρισμού και απομάκρυνσή τους, ειδικότερος έλεγχος αποψίλωσης πλησίον πυλώνων της ΔΕΗ.

Πέμπτον, Η καταγραφή θα γίνεται μόνο με μηχανικά μέσα ή από τα μέλη του πληρώματος. Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε, και εμείς κυρία Αθανασίου. Ο κύριος Υπουργός, καταγράφει τα ερωτήματα των συναδέλφων.

Τον λόγο, έχει ο κύριος Κομνηνός Δελβερούδης.

**ΚΟΜΝΗΝΟΣ ΔΕΛΒΕΡΟΥΔΗΣ:** Σαςευχαριστώ, κύριε Πρόεδρε.

Επειδή στην προηγούμενη σύμβαση για τα Canadair έγινε αρκετός λόγος για το αν μπορούσαν τα προηγούμενα αεροσκάφη να επιχειρούν την νύχτα, εγώ θα ήθελα να κάνω αυτή την ερώτηση, προς τον Υφυπουργό.

Προβλέπεται να πετούν την νύχτα;

Να μπορούν να επιχειρούν, καθώς και να δίνουν εντολές;

Αυτά έχουν σύγχρονα οπτικά και πτητικά συστήματα όπως είπατε.

Νομίζω, το να πετούν τη νύχτα είναι το αδύναμο σημείο μας και το ξέρουμε όλοι.

Αυτά τα αεροπλάνα διαθέτουν το τεχνικό επίτευγμα;

Επίσης, αυτά τα αεροσκάφη όταν απογειώνονται θα μπορούν να κάνουν μια επισκόπηση του χώρου της φωτιάς;

Θα μπορούν να συντονίζουν, ενώ κάποια άλλα θα επιχειρούν ή ισχύει το αξίωμα, που λέμε «όταν δεν πετάει τίποτε άλλο, κλπ». Καταλαβαίνεται τι θέλω να πω, καθώς ήσασταν επιτελικό στέλεχος στην Πολεμική Αεροπορία.

Σας ευχαριστώ, πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστώ, κύριεΔελβερούδη.

Τον λόγο, έχει η ανεξάρτητη Βουλευτής, κυρία Αρετή Παπαϊωάννου.

**ΑΡΕΤΗ ΠΑΠΑΙΩΑΝΝΟΥ:** Θα ήθελα στο πλαίσιο αυτής της ενημέρωσης να αναφέρω, ότι έχω προσωπική γνώση ότι οι κατά τόπους ιδιωτικές αερολέσχες είναι πρόθυμες να συμμετάσχουν στην Πυροπροστασία, εάν καταβάλλεται για τις ώρες της Πτήσεως το τίμημα των καυσίμων. Πιστεύω ότι είναι ένα πολύ σημαντικό κομμάτι, καθώς και οι πιλότοι θα το κάνουν πολύ ευχαρίστως και παράλληλα θα απαλλαγούν τα τρία ή όποια άλλα αεροπλάνα, από τις περιπολίες. Τίποτα άλλο, σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο, έχει ο κύριος Ιωάννης Δημητροκάλλης, επίσης ανεξάρτητος Βουλευτής.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Σας ευχαριστώ. Κι εγώ μια ερώτηση θα ήθελα να κάνω. Εάν τα συγκεκριμένα αεροσκάφη επιχειρησιακά είναι πιο ευέλικτα σε σχέση με κάποιο ελικόπτερο. Δηλαδή, αν είναι πιο λειτουργικά πάνω από τη ζώνη της φωτιάς σε σχέση με τα ελικόπτερα που θα μπορούσαν να είχε μια πιο «στατική» πτήση. Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε, κύριεΔημητροκάλλη. Τον λόγο, έχει ο κύριος Νίκος Παπαναστάσης από το ΚΚΕ.

**ΝΙΚΟΣ ΠΑΠΑΝΑΣΤΑΣΗΣ:** Σας ευχαριστώ, κύριε Πρόεδρε.

Θα μου επιτρέψετε να μην σταθώ στα τεχνικά χαρακτηριστικά του αεροσκάφους. Θεωρώ ότι είναι σύγχρονα αεροσκάφη και δεν θα αναφερθώ ούτε στις οθόνες πολλαπλών στοιχείων, ούτε στους σένσορες στους οποίους φέρουν τον χρόνο πτήσης και λοιπά τεχνικά στοιχεία. Κάποια τεχνικά χαρακτηριστικά νομίζω πως έχουν τη σημαντικότητά τους, αλλά δεν αφορούν και το πολιτικό κομμάτι, στο οποίο θα πρέπει εμείς κατά τη γνώμη μου να σταθούμε.

Θα μου επιτρέψετε να υποβάλλω ένα ερώτημα στον κύριο Υπουργό. Αυτή τη στιγμή βρέθηκαν αυτά τα εκατομμύρια ευρώ για να αγοραστούν τρία ιπτάμενα εναέρια κέντρα επιχειρήσεων, ενώ ταυτόχρονα -γιατί ουσιαστικά είναι πολύ πρόσφατη η κυβερνητική Τροπολογία- απορρίφθηκε η μονιμοποίηση 750 πυροσβεστών πενταετούς υποχρέωσης. Θα νομιμοποιούνταν στις 2 Μαΐου του 2024, αλλά δεν νομιμοποιούνται γιατί δεν είχε προβλεφθεί η διαφορά δαπάνης χρηματοδότησης του προϋπολογισμού του 2024.

Πριν από λίγο χρονικό διάστημα εγκρίθηκε η προμήθεια αεροσκαφών Canadair, που πραγματικά είναι πολύ σημαντικό. Όμως χωρίς να ξέρουμε ακριβώς πώς και πόσο θα τα πληρώσουμε αυτά, διότι δεν έχει ανοίξει ακόμα η Γραμμή Παραγωγής. Καλλιεργείται σήμερα ένα αισιόδοξο κλίμα για αυτήν την αγορά.

Όμως θα ήθελα να πω το εξής, καταλήγοντας στο ερώτημά μου ότι πραγματικά η Κυβέρνηση με τα συγκεκριμένα μέτρα «ανάβει φωτιές» και αυτό πως; πρώτα απ’ όλα με την απουσία δεν υπάρχει καθώς είναι θέμα χρηματοδότησης, γιατί αυτά τα αεροπλάνα δεν τα παίρνουμε τσάμπα.

Δεν υπάρχει ολοκληρωμένο σχέδιο Διαχείρισης Δασών και μάλιστα κατά καιρούς έχει πει η Κυβέρνηση ότι βρίσκεται στο στάδιο της σύνταξης του Σχεδίου.

Επίσης, είναι απογυμνωμένα τα Δασαρχεία και από χρηματοδότηση και από προσωπικό. Απουσιάζουν 2.000 Δασολόγοι και τουλάχιστον 10.000 Δασεργάτες σε όλη την Ελληνική Επικράτεια. Η κυβέρνηση επικαλείται την οικονομική ανέχεια για να υπάρχει ένα ανοιχτό πεδίο διαχείρισης των δασών.

Και το τελευταίο θέμα το οποίο δεν το λύνει η Κυβέρνηση, είναι η διατήρηση της εγκληματικής κατά την άποψή μας, μεταφοράς αρμοδιότητας της κατάσβεσης των δασικών πυρκαγιών, από τη Δασική Υπηρεσία στην Πυροσβεστική.

Σήμερα, λοιπόν, αναγγέλλει η Κυβέρνηση ότι αγοράζει τρία Εναέρια Κέντρα Επιχειρήσεων.

Μήπως ανεβαίνετε πίστες, χωρίς να έχετε λύσει προηγούμενα κομβικά, πραγματικά κομβικά θέματα τα οποία θα συνέτειναν και στην πρόληψη, αλλά και στην αντιμετώπιση των δασικών πυρκαγιών;

Κατά την άποψη μας, λοιπόν, η Κυβέρνηση αυτή τη στιγμή συνεχίζει σε μια κατεύθυνση η οποία, δεν είναι επιτυχημένη. Είναι αποτυχημένη.

Θα ήθελα πραγματικά να απαντήσει ο κ. Υπουργός, πώς παρακάμπτοντας όλες αυτές τις πραγματικά, κομβικές και ανύπαρκτες υποδομές, πάμε να πάρουμε Εναέρια Κέντρα Επιχειρήσεων.

Να συντονίσουν ποιους;

Τους 52χρονους πυροσβέστες;

Τα ελλιπή επίγεια μέσα να κάνουν τι;

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Προεδρεύων της Επιτροπής):** Ευχαριστούμε και εμείς στον κ. Παπαναστάση. Μέχρι τούδε επτά βουλευτές σας έθεσαν ερωτήματα κύριε Υπουργέ. Θα σας δοθεί και εύλογος χρόνος για τις απαντήσεις.

Τον λόγο έχει ο κ. Κεδίκογλου και θα παρακαλέσω να ολοκληρώσουμε εδώ τον πρώτο κύκλο, γιατί πιθανολογώ πως θα χρειαστεί και κύκλος διευκρινιστικών ερωτήσεων μετά την απάντηση του κυρίου Υπουργού.

Οπότε κ. Κεδίκογλου, σας ακούμε να θέσετε και εσείς το ερώτημά σας, πριν δώσουμε το λόγο στον κ. Υφυπουργό.

**ΣΥΜΕΩΝ ΚΕΔΙΚΟΓΛΟΥ:** Θα προσπαθήσω να είμαι σύντομος κ. Πρόεδρε, ευχαριστώ. Κύριε Υπουργέ, συγγνώμη που δεν σας πρόλαβα να σας ακούσω από την αρχή, γιατί είχα άλλη κοινοβουλευτική υποχρέωση.

Θέλω στο σημερινό πλαίσιο, πέρα από τα θέματα των αεροσκαφών αυτά καθ αυτά, να βάλω λίγο γενικότερα ζητήματα ανησυχίας που υπάρχουν εν όψει της νέας αντιπυρικής περιόδου και με βάση πρόσφατα γεγονότα τα οποία είχαμε.

Θυμίζω πριν λίγες μέρες τη φωτιά η οποία έκαιγε τουλάχιστον τέσσερις ημέρες στα Πιέρια Όρη και φάνηκε ότι ένας μήνας - ο Μάρτιος - ο οποίος πράγματι ήταν θερμός αρκούσε για λίγες μέρες για να έχουμε τέτοιου είδους φαινόμενα.

Λίγες μέρες μετά ακολούθησε η φωτιά στο Λασίθι, όπου παραλίγο να θρηνήσουμε και θύματα. Άρα, λοιπόν, χωρίς να είμαστε μάντεις κακών αυτά, δεν νομίζω ότι είναι πολύ καλά σημάδια εν όψει της σεζόν που έρχεται.

Δεν το λέω για να αναδείξω ότι «τα έχουμε πει εγκαίρως και θα δικαιωθούμε». Έχουμε επισημάνει τις αστοχίες και τις καθυστερήσεις, δεν είναι αυτό το μέλημά μου. Το λέω πραγματικά με διάθεση να μπορέσουμε να δούμε τι γίνεται.

**ΧΡΗΣΤΟΣ ΜΠΟΥΚΩΡΟΣ (Προεδρεύων της Επιτροπής):** Κύριε Κεδίκογλου, προς αποφυγή παρεξηγήσεων και επειδή προηγήθηκε αναφορά σε επικείμενη ενημέρωση σύμφωνα με το άρθρο 36§5, η σημερινή συζήτηση διεξάγεται βάσει του άρθρου 32§9 και έχει στόχο τη διατύπωση γνώμης των μελών της Επιτροπής για τη συγκεκριμένη Δημόσια Σύμβαση, όπως συμβαίνει με όλες τις συμβάσεις άνω των 20 εκατομμυρίων ευρώ.

Υπενθυμίζω προς όλα τα μέλη της Επιτροπής, ότι σε προηγούμενη συνεδρίαση της Επιτροπής Παραγωγής και Εμπορίου κατά τη συζήτηση του σχεδίου νόμου για το σχέδιο σύμβασης αγοράς των επτά νέων Canadair, παρέστη ο Υπουργός ο κύριος Κικίλιας, ο οποίος μας είπε προφορικά, ότι θα μας ενημερώσει αναλυτικά εν όψει της αντιπυρικής περιόδου και για όλα αυτά τα κρίσιμα και σπουδαία θέματα που θέσατε με την τοποθέτησή σας.

Ως Προεδρείο και ως Γραμματεία, εμείς αναμένουμε το έγγραφο από το Υπουργείο για να βρεθεί μια ελεύθερη ημερομηνία και να συγκληθεί η Επιτροπή. Αποτελεί και δικό μου μέλημα αν θέλετε, γιατί πράγματι και φέτος αναμένεται μια πολύ δύσκολη χρονιά σ αυτό το μέτωπο, το καυτό μέτωπο αν μου επιτρέπεται.

**ΣΥΜΕΩΝ ΚΕΔΙΚΟΓΛΟΥ:** Βεβαίως κ. Πρόεδρε και γι’ αυτό κι εγώ θα σταματήσω εδώ με τα ευρύτερου περιεχομένου ερωτήματα. Επισημαίνω κι εγώ ότι θυμάμαι τη δέσμευση του κ. Υπουργού και θα περιμένουμε την ενημέρωση, ώστε να βάλουμε ολοκληρωμένα τα ζητήματα και κυρίως να δούμε κατά πόσο αυτή τη στιγμή είμαστε ετοιμοπόλεμοι.

Πόσα από τα Canadair που έχουμε μπορούν να πετάξουν, γιατί υπήρχαν τέτοια παράπονα τις προηγούμενες μέρες. Σταματώ όμως, εδώ και όπως είπατε θα περιμένω την αναλυτική ενημέρωση του κ.Yπουργού, για να βάλουμε τα ερωτήματα μας. Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Προεδρεύων της Επιτροπής):** Όλοι μας κ. Κεδίκογλου, γιατί πράγματι, κυρίες και κύριοι συνάδελφοι, είναι πάρα πολύ σοβαρό αυτό το θέμα.

Ο εξοπλισμός και τα μέσα που είναι απολύτως αναγκαία σε αυτή την άνιση μάχη είναι πολύ σημαντικά και ελπίζουμε κύριε Υπουργέ, η προμήθεια αυτών των τριών νέων αεροσκαφών να βοηθήσει σε ακόμα καλύτερο συντονισμό, καλύτερη επιτήρηση και να αυξήσει την αποτελεσματικότητα εναέριων και επίγειων δυνάμεων στα πύρινα μέτωπα.

Στο σημείο αυτό, ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Οικονόμου Βασίλειος, Δερμεντζόπουλος Χρήστος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Πουλάς Ανδρέας, Λαμπρούλης Γεώργιος, Παπαναστάσης Νικόλαος, Στολτίδης Λεωνίδας, Μεταξάς Κωνσταντίνος Βασίλειος, Αθανασίου Μαρία, Χήτας Κωνσταντίνος, Πέρκα Θεοπίστη (Πέτη), Βαλτογιάννης Διονύσιος, Κόντης Ιωάννης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Δημητροκάλλης Ιωάννης και Παπαϊωάννου Αρετή.

Θα σας δώσουμε κύριε Υπουργέ εύλογο χρόνο για να απαντήσετε στις ερωτήσεις όλων των συναδέλφων και να δώσετε τις διευκρινήσεις στα θέματα που ετέθησαν, προκειμένου να φωτιστούν έτσι όλες οι πτυχές αυτής της Σύμβασης, η οποία κατά την ταπεινή μου άποψη, είναι εξόχως σημαντική για την ενίσχυση των πυροσβεστικών δυνάμεων της χώρας.

Παρακαλώ κύριε Υπουργέ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας)**:

Σας ευχαριστώ κύριε Πρόεδρε.

Ευχαριστώ και εσάς, κυρίες και κύριοι Βουλευτές για τα ερωτήματα που θέσατε. Πρώτα από όλα θα ήθελα να εξηγήσω ότι έχουμε υποβάλλει τη Σύμβαση εγκαίρως, συνοδευόμενη και από το ενημερωτικό σημείωμα που αφορά στην προμήθεια των τριών αεροσκαφών, μαζί με τα συνοδά έγγραφα του φακέλου, έτσι ώστε να ενημερωθείτε πλήρως και να θέσετε τα ερωτήματά σας, εφόσον υπάρχει κάτι που δεν έχει διασαφηνιστεί.

Θέλω να τονίσω αυτό που είπα και στην αρχική ομιλία μου, όσον αφορά τα γενικά ερωτήματα. Εδώ είχαμε ενδεχομένως για πρώτη φορά στην ιστορία μας για την απόκτηση αεροπορικού εξοπλισμού -είτε αφορά στα Σώματα Ασφαλείας είτε αφορά στις Ένοπλες Δυνάμεις- ένα διεθνή διαγωνισμό.

Ήταν ένας διεθνής διαγωνισμός, ο οποίος έγινε όπως προείπα, αφού προέκυψε η επιχειρησιακή απαίτηση του Πυροσβεστικού Σώματος, το οποίο μας έθεσε την ανάγκη να αποκτήσει εναέριο κέντρο επιτήρησης και έγκαιρης προειδοποίησης, καθώς επίσης και συντονισμού και ελέγχου των επιχειρήσεων.

Άρα, λοιπόν, βάσει αυτού, μελετήθηκε από τα επιχειρησιακά όργανα και προτάθηκε η προμήθεια τριών αεροσκαφών

Τόσα χρειάζονται. Ούτε δύο, ούτε τέσσερα.

Ενδεχομένως, αν ήταν περισσότερα, θα ήταν καλύτερα. Αλλά, σε σχέση με τους διαθέσιμους πόρους, εκτιμήθηκε ότι τρία χρειάζονται. Έτσι, καλύπτοντας τον κύκλο συντηρήσεων επιθεωρήσεων που θα πρέπει να περνάνε κατ’ έτος τα αεροσκάφη, να έχει το Σώμα την αναγκαία διαθεσιμότητα, ούτως ώστε να μπορεί να κάνει την επιτήρηση και την έγκαιρη προειδοποίηση, όσον αφορά τις περιοχές τις οποίες θα πρέπει να επιτηρούνται ανάλογα με την επικινδυνότητα, τον δείκτη κινδύνου πυρκαγιάς και παράλληλα να μπορεί να μεταφερθεί εικόνα κατά τη διάρκεια των επιχειρήσεων κατάσβεσης, εφόσον προκύπτουν συμβάντα πυρκαγιών.

Αυτή ήταν η επιχειρησιακή απαίτηση και εμείς αυτό προσπαθήσαμε να υλοποιήσουμε.

Η χρηματοδότηση όπως σας είπα προέρχεται από τα δύο Ταμεία.

Από το Ταμείο RRF και από την Ευρωπαϊκή Τράπεζα Επενδύσεων. Αυτοί έχουν συμπεριληφθεί στο Πρόγραμμα «ΑΙΓΙΣ» ως Πρόγραμμα ενδυνάμωσης της Πολιτικής Προστασίας της χώρας μας. Είναι ένα από τα 39 υποπρογράμματα και ένα από τα 5 προγράμματα εναέριων μέσων, τα οποία προχωρούμε ώστε να αποκτήσουμε.

Ερωτήθηκα αν θα καλύπτει και τον τομέα της πρόληψης.

Αυτή την έννοια ακριβώς έχει η πτήση επιτήρησης και έγκαιρης προειδοποίησης.

Επαναλαμβάνω, ανάλογα με τις κρατούσες συνθήκες, την αντιπυρική περίοδο και όχι μόνο, θα πετούν αυτά τα αεροσκάφη.

Έχουν τη δυνατότητα να καλύπτουν μία εμβέλεια 2.000 χιλιομέτρων. Να πετάνε μέχρι και 7 ώρες. Άρα, λοιπόν, θα έχουν επάρκεια στον αέρα. Με τους αισθητήρες τους θα μπορούν να καλύπτουν μια πολύ μεγάλη περιοχή. Να μεταδίδουν την εικόνα, έτσι ώστε να ανιχνεύεται κάθε εστία φωτιάς, έτσι ώστε να κινητοποιούνται άμεσα και αποτελεσματικά οι επίγειες αλλά και οι εναέριες δυνάμεις καταστολής της πυρκαγιάς για να αντιμετωπίζεται το κάθε συμβάν.

Άρα, λοιπόν, ναι, θα είναι και προληπτική η δράση, όπως εξάλλου έχει θεσπιστεί τα τρία τελευταία χρόνια να κάνουμε τις εναέριες περιπολίες με τα έμφωτα αεροσκάφη και ελικόπτερα, τα οποία μισθώνουμε, αλλά και με τα εθνικά μέσα, έτσι ώστε να πετάνε, να κάνουν επιτήρηση και να κάνουν και προσβολή της φωτιάς.

Εδώ όμως έχουμε κάτι διαφορετικό.

Αυτά τα αεροπλάνα έχουν τη δυνατότητα να πετάνε σε μεγάλα ύψη μέχρι τα 20.000 πόδια, να εποπτεύουν μία πολύ μεγάλη περιοχή και να μπορούμε να έχουμε καλύτερη και ακριβέστερη εικόνα σε ένα μεγαλύτερο εύρος πεδίου, το οποίο θα επιτηρείται.

Όσον αφορά αν θα μπορούν να πετούν τη νύχτα.

Βεβαίως, είναι αεροπλάνα παντός καιρού. Θα διαθέτουν ακόμη και ραντάρ καιρού και βέβαια δυνατότητες να έχουν δορυφορική ζεύξη, δορυφορικές διασυνδέσεις, έτσι ώστε να μπορούν να πετάνε τη νύχτα, να συλλέγουν όλες τις πληροφορίες με τις θερμικές, τις IR κάμερες, αλλά και με τις οπτικές που θα διαθέτουν και την ημέρα και τη νύχτα.

Και βέβαια, με τις δορυφορικές ζεύξεις να μεταδίδουν αυτή την εικόνα και την ημέρα και τη νύχτα, έτσι ώστε να έχουμε την εξέλιξη του φαινομένου και κατά τη διάρκεια της νύχτας.

Όσον αφορά τον συντονισμό των επιχειρήσεων, θα έλεγα ότι είναι το καταλληλότερο μέσο σε σχέση με ένα ελικόπτερο, καθώς αναφέρθηκε ότι το ελικόπτερο ως στατικό μπορεί να μας δίνει καλύτερη εικόνα, κάτι που δεν ισχύει.

Είναι ένα αεροπλάνο το οποίο μπορεί να εστιάζει στο συγκεκριμένο σημείο, να κάνει zoom, είναι ένα πραγματικά AI σύστημα, το οποίο αλλάζει το πεδίο των επιχειρήσεων. Θα μπορεί να πετάει πολλές ώρες και να συντονίζει όλα τα υπόλοιπα εναέρια μέσα τα οποία θα χρησιμοποιούνται για την κατάσβεση.

Εξάλλου αυτό το κάνουμε και τώρα με τα ελικόπτερα τα και BK-117 τα οποία διαθέτει το Πυροσβεστικό Σώμα και εφόσον έχουμε σε ένα σημείο, σε μία επιχείρηση περισσότερα των τριών ή τεσσάρων εναέριων μέσων, τότε αναλαμβάνει ένα συντονιστικό ελικόπτερο με τον εκπαιδευμένο συντονιστή να κατευθύνει τις επιχειρήσεις των αεροσκαφών. Με τη μόνη διαφορά ότι τώρα αυτό το αεροπλάνο θα έχει τη δυνατότητα να δίνει εικόνα και για τα εναέρια μέσα και για τα επίγεια μέσα τα οποία θα κατοπτεύει και θα μπορεί να μας δίνει εικόνα, για τη φωτιά, για τις επίγειες δυνάμεις και για τις εναέριες δυνάμεις.

Όλα αυτά να μπορεί να τα συντονίζει και να μεταφέρει την εικόνα για να γίνεται ο περαιτέρω συντονισμός από το κέντρο επιχειρήσεων, όπου βέβαια, θα κατευθύνονται οι δυνάμεις, θα αποστέλλονται εφεδρείες ή θα ενισχύονται οι εμπλεκόμενες δυνάμεις όπου χρειάζεται.

Όσον αφορά τη συνδρομή των αερολεσχών.

Ήδη είναι κάτι που γίνεται. Υπάρχει συμφωνία με τον ΕΛΑΟ, με την Εθνική Αερολέσχης δηλαδή, και όλες τις εξαρτώμενες από αυτή τοπικές αερολέσχες και διατίθεται το καύσιμο σε αερολέσχες, οι οποίες εμπλέκονται στο κομμάτι της επιτήρησης κατά τη διάρκεια της αντιπυρικής περιόδου.

Εφόσον προκύψει η ανάγκη χρησιμοποίησής τους σε κάποια περιοχή, αν για παράδειγμα έχουμε δείκτη κινδύνου πυρκαγιάς από 3 και πάνω – τρία, τέσσερα και πέντε - στην Πελοπόννησο, τότε οι αντίστοιχες αερολέσχες ενημερώνονται για να μας διαθέσουν ώρες πτήσεων, σε συγκεκριμένες ώρες και σε συγκεκριμένες περιοχές, οι οποίες γίνονται με τη διάθεση των απαραίτητων καυσίμων.

Είναι κάτι που γίνεται, έχει συμπεριληφθεί και στον φετινό σχεδιασμό.

Πάμε τώρα σε κάποια θέματα απο πολιτικής άποψης ο κ. Παπαναστάσης.

Εκείνο που έχω να σας πω, είναι ότι εμείς δεν απορρίψαμε καμία σύμβαση, κανέναν πυροσβέστη πενταετούς υποχρέωσης.

Είπατε ότι δεν τους ανανεώσαμε τη σύμβαση.

Ήταν πράγματι 750 πυροσβέστες πενταετούς υποχρέωσης των οποίων βρήκαμε τα κονδύλια και ανανεώσαμε τη σύμβαση τους.

**ΝΙΚΟΣ ΠΑΠΑΝΑΣΤΑΣΗΣ** *(Ομιλεί εκτός μικροφώνου):* Τους ξανακάνατε πενταετούς.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Βεβαίως τους ξανακάναμε πενταετείς.

Πρέπει να ξέρετε, ότι αυτοί οι άνθρωποι πρώτα απ’ όλα είχαν προσωποπαγείς θέσεις. Βρισκόμαστε σε μεγάλη δυσκολία όταν έχουμε προσωποπαγείς και εκτός οργανικών θέσεων.

Εμείς όμως βρήκαμε τον τρόπο, βρήκαμε και τη χρηματοδότηση, βρήκαμε και τον τρόπο να τους ανανεώσουμε την πενταετία. Και αυτό που δουλεύουμε αυτή τη στιγμή σε συνεργασία με το Υπουργείο Εργασίας, είναι να δούμε το εργασιακό καθεστώς -του καθενός εξ αυτών- οι οποίοι θα πρέπει σε ένα εξάμηνο μέσα από στοιχεία που θα πάει ο καθένας, προσωπικά δεδομένα δικά του, να μας δώσει όσον αφορά τον e-ΕΦΚΑ, για να δούμε τι γίνεται με το ασφαλιστικό του καθεστώς, έτσι ώστε να προσπαθήσουμε να τους ομογενοποιήσουμε.

Σας έχω πει ξανά σε αντίστοιχες συσκέψεις, ότι δυστυχώς είναι μια δυσάρεστη κατάσταση. Πρώτον. προσελήφθησαν 4.000 άνθρωποι το 2011 χωρίς κανένα κριτήριο, χωρίς ηλικιακό όριο. Πράγμα όμως που όπως μου λέτε κι εσείς ανεβάζει το μέσο όρο ηλικίας στα 49 έτη. Έχουμε ανθρώπους οι οποίοι είναι ακόμα και 70 - 74 ετών και δεν μπορούν να φύγουν, διότι δεν υπάρχει και ανώτατο όριο, δεν έχουν συμπληρώσει τα συνταξιοδοτικά τους δικαιώματα.

Αυτό είναι το πρόβλημα. Εμείς βρήκαμε και τον τρόπο και τη χρηματοδότηση για να τους ανανεώσουμε τη σύμβαση και από κει και πέρα κοιτάμε πώς θα τους ομογενοποιήσουμε.

Ενισχύουμε διαρκώς το Πυροσβεστικό Σώμα. Θα σας πω και πάλι, ότι πριν από τρία χρόνια το Πυροσβεστικό Σώμα είχε 13.430 άτομα. Αυτά ήταν το Πυροσβεστικό Σώμα και αυτή ήταν η οροφή του.

Εμείς προχωρήσαμε και κάναμε τη συγκεκριμένη ρύθμιση, το Προεδρικό Διάταγμα με το οποίο αυξήσαμε την οργανική δύναμη. Ζητήσαμε να γίνει εμπεριστατωμένη μελέτη από το Πυροσβεστικό Σώμα. Έκανε τη μελέτη, μας την έφερε, την εγκρίναμε, έγινε Προεδρικό Διάταγμα και αυξήσαμε την οροφή στα 17.300 άτομα.

Από εκεί και πέρα, προχωράμε σταδιακά και όχι προσλαμβάνοντας όλο μαζί τον πληθυσμό τον οποίο φαίνεται ότι μας λείπει 4.000 άτομα, σταδιακά να ενισχύουμε. Είχαμε 13.430 άτομα πρόπερσι, είχαμε 14.500 χιλιάδες πέρυσι και θα έχουμε φέτος 15.100 σταδιακά, με ένα στρατηγικό σχέδιο.

Προσπαθούμε, να ενισχύσουμε το Πυροσβεστικό Σώμα, με το κατάλληλο ανθρώπινο δυναμικό, με διαυγείς, καθαρές και συγκεκριμένες διαδικασίες, μέσα από την δεξαμενή των Εποχικών Πυροσβεστών.

Παίρνουμε ανθρώπους νέους, ικανούς, εκπαιδευμένους ήδη και τους επανεκπαιδαίουμε. Ήδη, έχουμε 650 «Δασοκομάντο» που θα έρθουν να συμπληρώσουν τον αριθμό των 16 μονάδων σε όλη την επικράτεια.

Είναι μια Ειδική Δύναμη η οποία θα έχει τη δυνατότητα να αερομεταφέρεται και να επεμβαίνει οπουδήποτε, θα έχει τα δικά της επίγεια μέσα, το δικό της εξοπλισμό, ακόμα και μηχανήματα έργου θα εκπαιδευτούνε έτσι ώστε, από το έδαφος να κόβουν μια φωτιά.

Είναι αυτοί που δούλεψαν στα Πιέρια Όρη, όπως είπε ο κ. Κεδίκογλου, που περπάτησαν σπιθαμή - προς σπιθαμή τις πλαγιές των 80 και 90 μοιρών κλίσεων μέσα σε βραχώδεις περιοχές και μπόρεσαν να ελέγξουν έγκαιρα τη φωτιά χωρίς να γίνει η ελάχιστη ζημιά. Θα σας τα εξηγήσω αναλυτικότερα στη συνέχεια.

Προσπαθούμε, να ενισχύσουμε το Πυροσβεστικό Σώμα, αυξήσαμε- διπλασιάσουμε τον αριθμό των εισερχομένων στις παραγωγικές σχολές. Αυτή τη στιγμή μέχρι πέρσι έμπαιναν στις παραγωγικές σχολές περίπου 180 άτομα, φέτος θα μπούνε 290 με 300.

Άρα λοιπόν, πάμε με ένα στρατηγικό σχέδιο, να ενισχύσουμε σε ανθρώπινο δυναμικό το Πυροσβεστικό Σώμα.

Όσον αφορά το γιατί παίρνουμε Canadair, γιατί παίρνουμε αεροπλάνα.

Χρειάζεται μια ισόρροπη ανάπτυξη του Πυροσβεστικού Σώματος, που αποτελεί τον βασικό επιχειρησιακό βραχίονα, της Πολιτικής Προστασίας και με ανθρώπινο δυναμικό που θα φτάσουμε σταδιακά στα δύο- τρία επόμενα χρόνια στην οροφή την οποία χρειαζόμαστε έτσι ώστε, να αυξήσουμε την ισχύ της κάθε υπηρεσίας στην επικράτεια, σύμφωνα πάντα με τον επιχειρησιακό σχεδιασμό του Πυροσβεστικού Σώματος όμως χρειαζόμαστε και την ανανέωση του στόλου μας. Σας λέω ότι τα παλιά Canadair CL-215, τα παλαιότερα από αυτά, είναι 50 ετών.

Άρα, λοιπόν, που θα πάμε;

Έπρεπε, να ανανεωθούν γι’ αυτό πήγαμε στην προμήθεια των Canadair, που αναφέρθηκε από κάποιον ότι δεν ξέρουμε το κόστος και βέβαια αναφέρθηκε εδώ πέρα. Τα είπαμε και στην Επιτροπή, όταν περάσαμε τη σύμβαση 362 εκατομμύρια ευρώ εγγεγραμμένα, από τα οποία τα 100 εκατομμύρια, μας τα δίνει η Ευρωπαϊκή Ένωση. Είναι χρήματα του RescEU, με τα οποία θα αποκτήσουμε τα 2 από τα συνολικά 7 Canadair.

Για επτά είναι η σύμβαση, τα 5 με εθνικούς πόρους, που ουσιαστικά προέρχονται από ευρωπαϊκούς πόρους και τα άλλα δύο, με χρηματοδότηση απευθείας από την Ευρωπαϊκή Ένωση, η οποία χρηματοδοτεί στο σύνολο τους 12 αεροσκάφη.

Η σύμβαση για την οποία ενημερωθήκαμε εκτενώς κατά τη συζήτηση, προχωράει κανονικά. Παράλληλα, προχωράμε και στην απόκτηση και ελικοπτέρων έτσι ώστε, να μην αναγκαζόμαστε κάθε χρόνο να πηγαίνουμε σε αυτές τις μισθώσεις, γιατί κάθε χρόνο αυξάνεται το κόστος μίσθωσης.

Ο στόχος είναι να αποκτήσουμε τα δικά μας μέσα όσον αφορά τη δασοπυρόσβεση, τη μεταφορά προσωπικού στο πεδίο για τους Δασοκομάντο μας και τα λοιπά και βεβαίως, στην απόκτηση των ελαφρών αμφίβιων, τα οποία σύντομα θα ολοκληρωθεί ο διαγωνισμός και θα πάμε στην προμήθεια των 25 με διεθνή διαγωνισμό πάντα, αυτό κάναμε και στη συγκεκριμένη περίπτωση, διεθνής διαγωνισμό. Και ξέρετε γιατί;

Είναι, γιατί πιστεύουμε ότι έτσι θα έχουμε το καλύτερο αποτέλεσμα. Όσον αφορά τον ανταγωνισμό, τις προσφορές μεταξύ των ανταγωνιστών και όσον αφορά το κόστος, αλλά και όσον αφορά τις διαδικασίες που δεν μπορούμε να τις παρακάμψουμε, θα πρέπει να πάμε με την εθνική νομοθεσία, αλλά και τις απαιτήσεις που έχει το κάθε αντίστοιχο Ευρωπαϊκό Ταμείο, το Ευρωπαϊκό Πρόγραμμα. Είτε πρόκειται για την Ευρωπαϊκή Τράπεζα Επενδύσεων, είτε για το ΕΣΠΑ, είτε για το Ταμείο Ανάκαμψης, έχουν συγκεκριμένες διαδικασίες σαφείς και διαφανείς, με τις οποίες προχωράμε στο να κάνουμε διεθνείς διαγωνισμούς, για να αποκτήσουμε αυτά τα μέσα.

Άρα, λοιπόν, θα πάμε και στα 25 αμφίβια και βέβαια θα εκσυγχρονίσουμε γενικά την Πολιτική Προστασία της χώρας, αποκτώντας και τα επίγεια μέσα.

Όπως είπατε κ. Παπαναστάση, ήδη προχωράει διαγωνισμός για τα πρώτα 400 οχήματα, σύντομα θα ολοκληρωθεί τα 400 Οχήματα για το Πυροσβεστικό Σώμα.

Και δεν προχωρήσαμε μαζικά την προμήθεια διότι δεν μπορεί να ανταποκριθεί η αγορά. Το πρόγραμμα περιλαμβάνει 1.800 οχήματα αξίας 365 εκατομμυρίων ευρώ.

Από αυτά προχωράμε στην πρώτη παρτίδα, να παραχθούν, να διατεθούν και από εκεί και πέρα θα προχωρήσουμε και στα υπόλοιπα για να ανανεώσουμε το στόλο, ο οποίος πράγματι διαθέτει έναν μεγάλο αριθμό από παλαιά οχήματα.

Άρα, λοιπόν, προχωράμε και στον επίγειο εξοπλισμό και στον εκσυγχρονισμό, όσον αφορά τα Συστήματα Διοίκησης και Ελέγχου.

Ανανεώνουμε το Engage.

Είναι το Σύστημα το Επιχειρησιακό Σύστημα Διοίκησης και Ελέγχου των Επιχειρήσεων, το οποίο το ανανεώνουμε και θα μπορεί ο καθένας από όπου και αν βρίσκεται, να παρακολουθεί το πεδίο, την ανάπτυξη των δυνάμεων, ακόμα και στην ειρηνική περίοδο, τώρα που δεν έχουμε φωτιές.

Άρα, λοιπόν, θα έχουμε ένα ολοκληρωμένο Σύστημα Διοίκησης και Ελέγχου, που θα περιλαμβάνει το Engage, θα περιλαμβάνει Συστήματα Διοίκησης και Ελέγχου, τα 7 Mobile, για τα οποία επίσης υπογράψαμε τη σύμβαση προκειμένου να αποκτήσουμε 13 ίδια, τα οποία σε συνδυασμό και με τα εναέρια, κυκλώνουν όλο το σύστημα και θα έχουμε ένα ολοκληρωμένο Σύστημα Διοίκησης και Ελέγχου των Επιχειρήσεων.

Έτσι προχωράμε.

Και βέβαια, με ψηφιακές επικοινωνίες, με δορυφορικές επικοινωνίες. Όλα χρειάζονται. Χρειάζεται μια σωστή μελέτη, την οποία την εκπονεί το Πυροσβεστικό Σώμα, την προωθεί σε εμάς και εμείς κατόπιν είμαστε υποχρεωμένοι να υλοποιήσουμε αυτές τις επιχειρησιακές απαιτήσεις του Πυροσβεστικού Σώματος.

Όσον αφορά τώρα στις πυρκαγιές στα Πιέρια και στην Ιεράπετρα, στις οποίες αναφέρθηκε ο κ. Κεδίκογλου.

Αυτό που έχω να σας πω είναι ότι και στα Πιέρια Όρη και στην Ιεράπετρα, δοκιμάστηκε το νέο «Δόγμα» που εξήγγειλε ο κύριος Υπουργός.

Το νέο Δόγμα αντιμετώπισης των πυρκαγιών, το να είναι δηλαδή, ανεπτυγμένος ο μηχανισμός στο πεδίο και οι επίγειες δυνάμεις και οτιδήποτε άλλο και τα μέσα, έτσι, ώστε να βρίσκονται πιο κοντά στη φωτιά. Το είδαμε στα Πιέρια Όρη, όπου ήταν κοντά οι δυνάμεις και έφτασαν έγκαιρα το πρωί, μόλις πήραμε την ειδοποίηση. Μαζευτήκαμε όλοι στο Κέντρο Επιχειρήσεων, γιατί στην κάθε φωτιά όσο μικρή ή μεγάλη και αν φαίνεται από μικρές ξεκινάνε όλες και ο κίνδυνος είναι να γίνουν μεγάλες. Αυτό κάναμε, κινητοποιηθήκαμε όλοι, απογειώσαμε ό,τι διαθέσιμο μέσο υπήρχε και εδώ θα ήθελα να σας πω ότι για πρώτη φορά φέτος, εμείς ξεκινήσαμε την αντιπυρική από πέρυσι και έχουμε εναέρια μέσα κατάσβεσης από το Γενάρη. Δηλαδή, ενώ συνήθως τα εθνικά εναέρια μέσα ξεκινάνε να αναπτύσσονται στη χώρα την 1η Μαΐου και τα μισθωμένα τον Ιούνιο, εμείς πήγαμε ακόμη νωρίτερα.

Θα σας θυμίσω το 2017, όταν τα μισθωμένα εναέρια μέσα επί διακυβέρνησης ΣΥΡΙΖΑ, ήρθαν στην Ελλάδα μέσα Αυγούστου, γιατί αποφάσισε τότε ο αρμόδιος Υπουργός, να κάνει εσωτερικό διαγωνισμό από μόνος του κι όχι μέσω της NSPA (NATO Support and Procurement Agency) γιατί υπήρχαν κάποια χρέη 8,5 εκατομμύρια με την NSPA με αποτέλεσμα να μην έχουμε να βγάλουμε σχεδόν, τη μισή αντιπυρική περίοδο χωρίς εναέρια μέσα.

Εμείς ξεκινήσαμε με δύο Agusta Bell 212 από το Γενάρη, τα είχαμε και μας βοήθησαν όσο μπορούσαν να βοηθήσουν και στα Πιέρια Όρη και αντίστοιχα και στην Ιεράπετρα.

Η ζημιά που λέτε ότι έγινε στα Πιέρια είναι μηδενική.

Το λένε οι ίδιοι οι Δασάρχες, οι υπεύθυνοι άνθρωποι, ελάχιστη, μηδενική.

**ΣΥΜΕΩΝ ΚΕΔΙΚΟΓΛΟΥ** (*Ομιλεί εκτός Μικροφώνου)****:*** Δυόμιση χιλιάδες στρέμματα κάηκαν κ**.** Υπουργέ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Δυόμισι χιλιάδες στρέμματα; Αν διαβάσετε την αναφορά του Δασάρχη τι λέει;

Μας λέει ότι πέρασε δυόμιση χιλιάδες στρέμματα, έρπουσα πυρκαγιά, η οποία έκαψε τον υπόροφο και καθάρισε το δάσος. Δεν κάηκε ούτε ένα από τα φυλλοβόλα δέντρα. Ούτε ένα, ενώ η μαύρη πεύκη που κάηκε, ήταν γηρασμένα ή ξεραμένα πεύκα.

Η ζημιά είναι ελάχιστη πραγματικά ελάχιστη, ουσιαστικά καθαρίστηκε.

Τέτοιες φωτιές που ονομάζουν «ζόμπι» σε άλλες χώρες όπως ο Καναδάς ή οι ΗΠΑ, τις αφήνουμε να καίνε. Εμείς παρόλα αυτά, βάλαμε τα πεζοπόρα τμήματα μέσα, μπήκαν στις απόκρημνες πλαγιές, εκεί, όπου δεν μπορούσε να μπει κανένας, ανεβάσαμε μηχανήματα έργου και της Πολιτικής Προστασίας της Περιφέρειας που μας βοήθησε άμεσα και αποτελεσματικά και από τις Ένοπλες Δυνάμεις, τα ανεβάσαμε στα 2.000 μέτρα και κόψαμε ζώνες, για να μην ανοίξει άλλο η φωτιά και είχαμε αυτό το αποτέλεσμα.

Πάμε και στη φωτιά της Ιεράπετρας.

Ο υπεύθυνος ήδη δικάζεται με τις διαδικασίες του Τριμελούς και θα του αποδοθούν αυτά που θα του αποδοθούν, διότι ο καθένας θα πρέπει να αναλάβει την ευθύνη του και θα είμαστε αμείλικτοι σε αυτό. Ο καθένας, δεν μπορεί να βάζει φωτιά αυτή την εποχή, με 9 μποφόρ άνεμο. Αυτές ήταν οι συνθήκες, 8 μποφόρ μας είχαν δώσει και γι’ αυτό, είχαμε κάνει κινητοποίηση εκ των προτέρων, είχαμε αναπτύξει τις επίγειες δυνάμεις να βρίσκονται εκεί που πρέπει να βρίσκονται και γι’ αυτό επενέβησαν άμεσα και αποσόβησαν τον οποιοδήποτε κίνδυνο, όσον αφορά την ανθρώπινη ζωή και τις περιουσίες.

Είχαμε μία υποδειγματική εκτέλεση επιχείρησης από το πρωί του Σαββάτου, όπου πράγματι και εμείς συγκεντρωθήκαμε στο Κέντρο Επιχειρήσεων και οι δυνάμεις του νησιού επενέβησαν άμεσα.

Στείλαμε και τα δύο ελικόπτερα, συν ένα Super Puma, συν ένα BK117.Δυστυχώς, τις πρώτες ώρες δεν μπορούσαν να επιχειρήσουν διότι υπήρχαν πάρα πολύ ισχυρές αναταράξεις. Δεν μπορούσαν να κάνουν ρίψεις, περιμέναμε αναγκαστικά μέχρι το μεσημέρι προς το απόγευμα που άρχισε να πέφτει ο άνεμος και τότε μπόρεσαν να κάνουν ρίψεις.

Μέχρι τότε είχαν ανοιχτεί οι ζώνες, σε άμεση συνεργασία με τον Αντιπεριφερειάρχη Πολιτικής Προστασίας και με τις δυνάμεις Πολιτικής Προστασίας του νησιού, είχαμε έγκαιρα, δηλαδή, ήδη στις 10 η ώρα είχαν αρχίσει να κόβονται ζώνες.

Να κόβονται ζώνες στη πλευρά που βρίσκεται προς τα νότια, προς τις ακτές, έτσι ώστε να μην πλησιάσει τα θερμοκήπια και αφού εξασφαλίστηκε αυτή η περιοχή, μετακινήσαμε τις δυνάμεις, τα σκαπτικά μηχανήματα κτλ., στην ανατολική πλευρά για να μην κυλήσει η φωτιά από εκείνη την πλευρά και στη συνέχεια οι δυνάμεις μας δούλεψαν στο εσωτερικό.

Μέχρι το βράδυ είχε ελεγχθεί η φωτιά, την άλλη μέρα είχε τεθεί υπό πλήρη έλεγχο. Αυτή είναι η εικόνα και αυτή είναι η πραγματικότητα και αυτό είναι το νέο δόγμα.

Εν πάση περιπτώσει, εγώ σας ευχαριστώ για τα ερωτήματα που θέσατε.

Εκείνο που έχω να σας πω και πάλι, είναι πως η προσπάθειά μας είναι πραγματικά να ενισχύσουμε το θέμα της Πολιτικής Προστασίας της χώρας μας στο σύνολό της και δουλεύουμε εντατικά και για την επερχόμενη αντιπυρική, αλλά και μακροπρόθεσμα.

Το κάνουμε και το θέλουμε για να αφήσουμε μία προίκα στην Πολιτική Προστασία και στο Πυροσβεστικό Σώμα, έτσι ώστε να μπορεί να είναι πιο αποτελεσματικό σε αυτά τα μεγάλα που έρχονται. Πρόκειται μεγάλα φαινόμενα, που είναι όλο και πιο συχνά, όλο και πιο έντονα.

Αυτό κάνουμε, αυτό θα συνεχίσουμε να κάνουμε.

Όσον αφορά για την αντιπυρική, ελπίζω ότι σύντομα θα προγραμματίσουμε μια ενημέρωσή σας πάνω σε αυτό και θέλω να σας πω, ότι οργώνουμε την Ελλάδα καθημερινά και συνεννοούμαστε με τους δασάρχες μας.

Χθες κάναμε μία ευρεία σύσκεψη στη Λαμία και ήταν όλοι οι Δασάρχες της Στερεάς Ελλάδος. Είχαν έρθει οι Διευθυντές Δασών, όλοι οι εμπλεκόμενοι φορείς στο κομμάτι αυτό της Πολιτικής Προστασίας και της αντιπυρικής περιόδου, όλοι οι εμπλεκόμενοι, έτσι ώστε να καθορίσουμε ξανά τις διαδικασίες το τι πρέπει να κάνουμε στο τομέα της πρόληψης, το τι έχουν γίνει από πλευράς δασών όσον αφορά το τομέα της πρόληψης των καθαρισμών.

Σας λέω, ότι ήδη έχουν προκηρυχθεί και έχουν ξεκινήσει έργα πάνω από 100 εκατομμύρια επί συνόλου 262 εκατομμυρίων με τα οποία θα γίνουν καθαρισμοί δασών μέσα από το πρόγραμμα AntiNERO III και έρχονται να προστεθούν στα 72 εκατομμύρια που αξιοποιήθηκαν το 2022 και στα 85 που αξιοποιήθηκαν το 2023.

Χάρη σε αυτά, μας λέει ο Δασάρχης, τα προγράμματα AntiNERO τα περσινά, που συνεχίζουν και φέτος, είχαν διανοιχθεί οι δρόμοι με τους οποίους είχαμε πρόσβαση στα Πιέρια Όρη. Και με αυτά τα προγράμματα, σε συνεργασία των πυροσβεστικών δυνάμεων με τις δασικές μας υπηρεσίες, συνεχίζουμε και το κομμάτι της πρόληψης και ετοιμαζόμαστε για την αντιπυρική.

Δεν είπε κανείς ότι δεν θα έχουμε φωτιές, δυστυχώς, ακόμα και τώρα έχουμε αρκετές. Συγκριτικά με τα προηγούμενα χρόνια, είμαστε λίγο χαμηλότερα αυτή τη περίοδο, αλλά, όμως, εξακολουθούμε να έχουμε φωτιές και αυτό είναι το ανησυχητικό.

Παρόλα αυτά, ετοιμάζουμε τον μηχανισμό έτσι ώστε να μπορούμε να επεμβαίνουμε και να αντιμετωπίσουμε αυτά τα φαινόμενα σε πρώτο χρόνο.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων της Επιτροπής):** Το λόγο έχει ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Έχω τέσσερα ερωτήματα. Θα ξεκινήσω με τα πιο εύκολα, κυρίως απ’ όσα ακούσαμε από τον κ. Τουρνά λίγο προηγουμένως.

Το πρώτο ερώτημα αφορά τη Σύμβαση για τη δορυφορική στήριξη που θα έχουν τα τρία αεροσκάφη. Αυτή προβλέπεται να είναι για ένα έτος. Ένα τεχνικό ερώτημα είναι, μετά το πρώτο έτος, τι στήριξη θα έχουν; Θα έχουν δορυφορική στήριξη και πως;

Η δεύτερη ερώτησή μου αφορά τον δανεισμό. Θα μπορούσατε να μας πείτε, ο δανεισμός που θα χρησιμοποιηθεί για την αγορά των αεροσκαφών, τι επιτόκιο θα έχει και αν αυτό θα είναι κυμαινόμενο;

Τώρα, έρχομαι στα πιο σύνθετα ζητήματα.

Είπατε για την αγορά των τριών αεροσκαφών που συζητάμε σήμερα στην Επιτροπή, ότι μελετήθηκε και κρίθηκε, ότι σε σχέση με τους διατεθειμένους πόρους, κατέγραψα ακριβώς τα λόγια σας, σε σχέση με τους διατεθειμένους πόρους, τρία αεροσκάφη είναι επαρκή.

Η ερώτησή μου είναι, είναι επαρκή σε σχέση με τους διατεθειμένους πόρους ή είναι επαρκή για να καλύψουν το σύνολο των αναγκών; Γιατί υπάρχει μια μεγάλη διάκριση εκεί.

Θα ήθελα να επεκτείνω λίγο περισσότερο αυτό το ερώτημα. Είπατε, ότι μελετήθηκε αυτό το ζήτημα και κρίθηκε. Θα μπορούσατε να μας προσδιορίσετε από ποιους μελετήθηκε και κρίθηκε, ότι τρία αεροσκάφη είναι επαρκή με βάση τους διατεθειμένους πόρους;

Επίσης, σε σχέση με αυτό, όπως γνωρίζετε τις προηγούμενες χρονιές είχαμε πολλές ταυτόχρονες πυρκαγιές και νομίζω ότι λίγοι θα διαφωνήσουν με το ότι ένα από τα πιο δύσκολα σημεία της θερινής σεζόν είναι όταν μαίνονται πολλά πύρινα μέτωπα ταυτοχρόνως. Αυτά είναι που εξαντλούν τις δυνατότητες πυρόσβεσης που έχει η χώρα.

Ας πούμε, το 2021 θυμάμαι ότι στη πυρκαγιά στη βόρεια Εύβοια μαίνονταν πολλές πυρκαγιές ταυτόχρονα και δεν υπήρχε επάρκεια αντιμετώπισης όλων των μετώπων ταυτοχρόνως.

Το ερώτημα είναι: τρία αεροσκάφη φτάνουν για να καλύψουν τις ανάγκες που θα υπάρχουν σε μια τόσο δύσκολη περίοδο;

Έρχομαι, τέλος, στα όσα είπατε για τους πυροσβέστες.

Είπατε ότι είχαμε πέρυσι νομίζω ο αριθμός που χρησιμοποιήσατε ήταν 14.500 χιλιάδες πυροσβέστες και θέλετε να υιοθετήσετε μια πολιτική σταδιακής αύξησης προς 15% είπατε φέτος, αν κατάλαβα καλά.

Οι ανάγκες, όμως, στο Σώμα είναι μεγαλύτερες.

Είναι άλλες 3.000, 4.000 πυροσβέστες, δεν έχουμε φτάσει στην κορυφή.

Το επιχείρημά σας ήταν το εξής: ότι δεν μπορούμε να προσλαμβάνουμε τον οποιονδήποτε χωρίς να έχει επαρκή εκπαίδευση και εξηγήσατε ότι θέλουμε εκπαιδευμένους πυροσβέστες, τους οποίους υποβάλλουμε σε μετεκπαίδευση, είπατε τώρα, καθώς μιλούσατε.

Το ερώτημα μου είναι αν οι ανάγκες οι οργανικές της πυροσβεστικής είναι μεγαλύτερες και προσλαμβάνετε μικρούς αριθμούς σταδιακά τα καλοκαίρια έρχονται και φεύγουν και οι καταστροφές που δημιουργούν μέσω των πυρκαγιών είναι μεγάλες, γιατί δεν προσλαμβάνετε τους εποχικούς πυροσβέστες να τους μονιμοποιήσετε ούτως ώστε να καλύψετε αυτές τις ανάγκες;

Αυτοί είναι οι έμπειροι πυροσβέστες.

Αν όχι, θα ήθελα να ακούσω βεβαίως γιατί όχι.

Γιατί εμάς μας φαίνεται πολύ αυταπόδεικτο αυτό ως μια επιλογή. Γιατί δεν δημιουργείτε ένα πρόγραμμα εκπαίδευσης από την αρχή να εκπαιδεύσετε μη εκπαιδευμένο προσωπικό γρήγορα ούτως ώστε να καλυφθούν οι οργανικές θέσεις;

Αλλά, δεδομένης της έκτασης των πυρκαγιών που αντιμετωπίζουμε κάθε καλοκαίρι, είναι δύσκολο στους πολίτες και σε εμάς στην αντιπολίτευση να καταλάβουμε γιατί πάτε τόσο αργά και σταδιακά στην κάλυψη των οργανικών θέσεων στην πυροσβεστική.

Θεωρούμε ότι χρειάζεται πολύ πιο άμεση και δραστική αντιμετώπιση αυτού του προβλήματος.

Ευχαριστώ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων της Επιτροπής):** Τον λόγο έχει ο κ. Πουλάς.

**ΑΝΔΡΕΑΣ ΠΟΥΛΑΣ:** Κύριε Υπουργέ, έκανα δύο τρεις ερωτήσεις και απαντήσατε μόνο στη μία, στις άλλες δύο δεν απαντήσατε.

Η μία αφορούσε σχετικά με το αν ήταν μία η εταιρεία που συμμετείχε στην εκδήλωση ενδιαφέροντος στο διεθνή διαγωνισμό που κάνατε και τι έκπτωση έδωσε. Αυτό πιστεύω ότι πρέπει να το μάθει το Ελληνικό Κοινοβούλιο.

Με βάση αυτά που είπατε μου γεννάται ένα ερώτημα. Το ερώτημα είναι σαφές: ο κύριος Στυλιανίδης το 2022 ανακοίνωσε το πρόγραμμα ΑΙΓΙΣ 1,7 δισ.

Το Σεπτέμβριο του 2023 ο κύριος Υπουργός, ο κ. Κικίλιας, είπε ότι έχει γίνει το 1% του προγράμματος ΑΙΓΙΣ. Αυτή τη στιγμή μπορείτε να μας δώσετε ένα νούμερο πόσο έχει γίνει από το πρόγραμμα ΑΙΓΙΣ;

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων της Επιτροπής):** Τον λόγο έχει ο κ. Βρεττός.

**ΝΙΚΟΛΑΟΣ ΒΡΕΤΤΟΣ:** Περιμένω και εγώ την απάντηση με ενδιαφέρον, σχετικά με το ερώτημα που κατέθεσα και ήταν παραπλήσιο με του συνάδελφου.

Οι προδιαγραφές για το διαγωνισμό ναι μεν υποχρεωτικά έπρεπε να είναι διεθνής διαγωνισμός, αλλά αξιολογούμε και τα αποτελέσματα ενός διεθνούς διαγωνισμού.

Δηλαδή, προσέφυγε μία εταιρία από ότι κατάλαβα, αν κατάλαβα λάθος διορθώστε με. Υπήρχαν κι άλλες εταιρείες, υπάρχουν κι άλλα αεροσκάφη που μπορούν να λειτουργήσουν με αυτό το ρόλο;

Δηλαδή, υπάρχουν και άλλα αεροσκάφη παρακολούθησης, καταγραφής δεδομένων που πετάνε με αυτά τα χαρακτηριστικά στα 6.000 μέτρα, τα 20.000 πόδια από ότι θυμάμαι κάπου εκεί είναι γύρω στα 6 χιλιόμετρα, που μπορούν να εστιάζουν μέχρι και ενός σημείου, όπως αναφέρατε. Ελπίζω να εστιάζουν μόνο για πυρκαγιές, όχι για άλλα στοιχεία.

Αλλά πέστε μας σας παρακαλώ, για όλα αυτά θα μπορούσα να έχω το αντίγραφο του πρακτικού του συμβουλίου του επιτελικού σχεδιασμού;

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων της Επιτροπής):** Μπορείτε να επισκεφτείτε το Υπουργείο να σας δώσει διευκρινίσεις.

**ΝΙΚΟΛΑΟΣ ΒΡΕΤΤΟΣ:** Όχι, νομίζω ότι μπορώ να το αιτηθώ εδώ. Θα καταγραφεί και θα μου πει ο Υπουργός αν χρειάζεται να πάω εκεί.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων της Επιτροπής):** Η πόρτα του Υπουργού είναι ανοιχτή.

**ΝΙΚΟΛΑΟΣ ΒΡΕΤΤΟΣ:** Απλώς, το καταθέτω εδώ για να καταγραφεί.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων της Επιτροπής):** Κοιτάξτε, το να καταγράφουμε για να καταγράφουμε, άμα θέλετε την ουσία του θέματος.

**ΝΙΚΟΛΑΟΣ ΒΡΕΤΤΟΣ:** Η ουσία είναι αυτό. Τουλάχιστον στα δημοτικά συμβούλια καταγράφαμε.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων της Επιτροπής):** Δεν είμαστε Δημοτικό Συμβούλιο, αναβαθμιστήκατε κύριε Βρεττέ.

**ΝΙΚΟΛΑΟΣ ΒΡΕΤΤΟΣ:** Με προσβάλετε και δεν με αφήνετε να ολοκληρώσω.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων της Επιτροπής):** Δεν σας προσβάλω, είμαστε Βουλή εδώ, υπάρχουν διαδικασίες. Δεν επικαλέστηκα εγώ Δημοτικό Συμβούλιο.

**ΝΙΚΟΛΑΟΣ ΒΡΕΤΤΟΣ:** Και κάνετε κριτική σε αυτό που επικαλέστηκα;

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων της Επιτροπής):** Δεν κάνω κριτική.

**ΝΙΚΟΛΑΟΣ ΒΡΕΤΤΟΣ:** Αφήστε με να ολοκληρώσω για να καταλάβετε.

Το αναφέρω γιατί πιστεύω και εγώ ότι αναβαθμιστήκαμε, επειδή το θέλησε ο λαός.

Όταν λοιπόν καταθέτουμε δημοσίως σε μια Επιτροπή ένα αίτημα, αυτό καταγράφεται ως δημόσιο αίτημα και περιμένω από τον Υπουργό να μου πει με ποιο τρόπο θα ικανοποιήσει το αίτημα πρόσβασής μου σε δημόσιο έγγραφο.

Ούτε προστάτη χρειάζεται, ούτε ερμηνευτή, ούτε οτιδήποτε.

Απαντήστε μας, αν για κάποιο λόγο υπήρχαν και άλλες εταιρείες που μπορούσαν να καλύψουν αυτή τη διαδικασία, να δώσουν προσφορά και για λόγους που θα τους αξιολογήσουμε εμείς, δεν προσέφυγαν.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων της Επιτροπής):** Το λόγο έχει ο κ. Δελβερούδης.

**ΚΟΜΝΗΝΟΣ ΔΕΛΒΕΡΟΥΔΗΣ:** Εγώ θα ήθελα να εστιάσω στην πυρκαγιά στα Πιέρια, επειδή ο Υπουργός αναφέρθηκε εκτενώς στη αντίδραση της Πολιτικής Προστασίας.

Επειδή είμαι από τα Πιέρια και ήμουν εκεί αυτόπτης μάρτυς, πήγα να δω από κοντά τη φωτιά ακριβώς εκεί που έκαιγε.

Ακριβώς όμως εκεί που έκαιγε, ούτε δύο χιλιόμετρα πιο κάτω ούτε πιο πάνω.

Τις διαπιστώσεις τις είπε και ο Υπουργός.

Δυόμισι χιλιάδες στρέμματα υφέρπουσας φωτιάς όπως είπε ο Δασάρχης.

Εγώ, είδα βέβαια να καίγονται μαύρα πεύκα. Τώρα, γιατί είπε ο Δασάρχης ότι δεν κάηκαν πεύκα, τέλος πάντων, ας το παραβλέψουμε.

Και λέω. Μία φωτιά σε μια εποχή που όλα είναι υγρά, τα δέντρα είναι χλωρά, καίει τέσσερις μέρες. Εγώ από ότι κατάλαβα από τον τρόπο που τα εξέθεσε ο κ. Υπουργός αναφερόμενος στα ιπτάμενα μέσα, στα εναέρια μέσα, στα επίγεια μέσα, σε Δασοκομάντος στις πλαγιές κλπ, θα θεωρούσα, ότι μια φωτιά - ξέρουμε όλοι έχουμε δει φωτιές που καίνε χαμηλά και χωρίς άνεμο - μπορείς να τη θέσεις υπό έλεγχο σχεδόν άμεσα. Είδαμε ένα ελικόπτερο να επιχειρεί και ένα αεροσκάφος να περνάει χωρίς να επιχειρεί -μάλλον ήταν το Canadair-215 που είπε και ο Υπουργός- το οποίο δεν μπόρεσε να βοηθήσει περαιτέρω. Έκανε μια επισκόπηση και έφυγε.

Και λέω, τέσσερις μέρες για να φέρεις εις πέρας την κατάσβεση μιας τέτοιας φωτιάς με χαμηλή επικινδυνότητα, αν ήταν καλοκαίρι θα θρηνούσαμε όλα τα Πιέρια;

Αυτό ήθελα να πω. Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων της Επιτροπής):** Το λόγο έχει ο κ. Τουρνάς.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Πρώτα από όλα, όσον αφορά το πότε είναι η δορυφορική ζεύξη, πράγματι στη Σύμβαση προβλέπεται για ένα χρόνο, όπως για ένα χρόνο προβλέπεται και η αρχική υποστήριξη και από κει και πέρα, περιλαμβάνεται το κόστος για 4 χρόνια για την υποστήριξη των τριών αεροσκαφών.

Όσον αφορά την δορυφορική ζεύξη, όπως ισχύει και για όλα τα άλλα αεροσκάφη όπως είναι το ιπτάμενο ραντάρ που διαθέτει η Πολεμική Αεροπορία, οι συμβάσεις ανανεώνονται κατ’ έτος.

Άρα λοιπόν, τον πρώτο χρόνο που θα παραλαμβάνεται το κάθε αεροσκάφος, θα έχουμε για ένα χρόνο την δορυφορική ζεύξη στο κόστος της προμήθειας και γι’ αυτό ανέβηκε στα 23 εκατ. η συνολική προμήθεια, παρότι το αεροσκάφος έχει θα έλεγα χαμηλή τιμή.

Από εκεί και πέρα, ζητήσαμε και συμπεριλαμβάνεται μέσα σε αυτή την προμήθεια η αρχή υποστήριξης, το follow support, την προίκα του αεροσκάφους, μαζί βέβαια και με τις εκπαιδεύσεις, τη βιβλιογραφία και όλα τα άλλα που χρειάζονται.

Άρα, λοιπόν, για τη δορυφορική ζεύξη θα χρειάζεται κάθε χρόνο ανανέωση της Σύμβασης.

 Όσον αφορά τη χρηματοδότηση από την Ευρωπαϊκή Τράπεζα Επενδύσεων, σας είπαμε ότι προέρχεται κατά μέρος από το Ταμείο Ανάκαμψης και Ανθεκτικότητας και κατά το υπόλοιπο, περίπου 13 εκατ. από την Ευρωπαϊκή Τράπεζα Επενδύσεων.

Αυτό χρηματοδοτείται από την Ευρωπαϊκή Τράπεζα και εγκρίνεται με τους όρους που ισχύουν όσον αφορά τον δανεισμό της Ευρωπαϊκής Τράπεζας οι οποίοι είναι πάρα πολύ χαμηλοί όσον αφορά τα επιτόκια.

Από εκεί και πέρα, όσον αφορά την επάρκεια των τριών αεροσκαφών.

Δεν την κρίνουμε εμείς, δεν είναι το πολιτικό προσωπικό αυτός ο οποίος θα αποφασίσει αν φτάνουν τα τρία ή τα τέσσερα αεροσκάφη κλπ.

Αυτό προέρχεται μέσα από την επιχειρησιακή σχεδίαση του Πυροσβεστικού Σώματος και πόσα μέσα θέλει. Έχει αποτυπωθεί μέσα από μελέτες που κάνει το ΣΕΣ (Συμβούλιο Επιτελικού Σχεδιασμού) και στη συνέχεια από αρμόδιες επιτροπές οι οποίες μελετούν τι ακριβώς θέλουν, με ποιες προδιαγραφές τα θέλουν, τι δουλειά θέλουν να κάνουν και ούτω καθεξής.

Εμείς, επαναλαμβάνω, εκείνο που κάνουμε είναι να προσπαθούμε να υλοποιήσουμε τις επιχειρησιακές ανάγκες που προβάλλει ο επιχειρησιακός χρήστης. Αυτή είναι η δουλειά μας και σε καμία περίπτωση δεν επεμβαίνουμε σε αυτή τη διαδικασία και ούτε μπορώ να το κρίνω αυτό.

Δεν θα το κάνω. Ακριβώς επειδή προέρχομαι από τις Ένοπλες Δυνάμεις, σας λέω ότι αυτό δεν επιτρέπεται να γίνεται, δεν είναι νόμιμο, είναι καταχρηστικό. Όσες φορές κι αν οπότε έγινε στο παρελθόν κάτι τέτοιο, κρίθηκε και από τον ελληνικό λαό και οδηγήθηκε στην ελληνική δικαιοσύνη.

Άρα, λοιπόν, σε καμία περίπτωση δεν θα μπω στις επιχειρησιακές ανάγκες. Φαντάζομαι και εσείς το καταλαβαίνετε και το εννοείτε το ίδιο.

Άρα, λοιπόν, υπάρχουν αρμόδιες επιτροπές επιχειρησιακών στελεχών, οι οποίοι δουλεύουν και μας λένε τί θέλουν, πώς το θέλουν και προδιαγράφουν και τα συστήματα.

Όσον αφορά το πόσες ήταν οι εταιρείες, αυτό το γνωρίζει το ΤΑΙΠΕΔ.

Το ποιοι κατέβηκαν και αν πληρούσαν τις προδιαγραφές όμως, οι προδιαγραφές ήταν συγκεκριμένες κύριε Πουλά.

**ΑΝΔΡΕΑΣ ΠΟΥΛΑΣ:** Μια ενημέρωση όμως δεν μπορούμε να έχουμε;

Να ξέρουμε ότι ήταν τρεις εταιρείες, ότι έχουμε έκπτωση τόσο τοις εκατό κλπ;

Το ΤΑΙΠΕΔ, δηλαδή, τι είναι;

Δεν είναι στη κυβέρνηση;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ακούστε με.

Μου λέτε για έκπτωση. Υπάρχει μια διαγωνιστική διαδικασία στην οποία εισέρχονται κάποιες εταιρείες. Μία, δύο, πέντε.

Εάν υπάρξει οποιοδήποτε αίτιο, ξέρετε πολύ καλά ότι γίνονται προσφυγές, μπλοκάρονται οι διαγωνισμοί. Σε αυτή την περίπτωση «δεν άνοιξε μύτη», δεν υπήρξε κανένα πρόβλημα.

Βεβαίως ενδεχομένως να υπάρχουν και άλλα αεροσκάφη τα οποία μπορούν να πληρούν τις προϋποθέσεις αυτές όσον αφορά τη διοίκηση, τον έλεγχο των επιχειρήσεων, την επιτήρηση και την έγκαιρη προειδοποίηση.

Προφανώς υπάρχουν ιπτάμενα μέσα τα οποία μπορούν να πάρουν αυτούς τους αισθητήρες. Από εκεί και πέρα οποίοι συμμετείχαν ή όποιος μετείχε και πήρε το διαγωνισμό «με γεια του με χαρά του». Εμάς μας κάνει;

Εκείνο που έχω να σας πω εγώ είναι ότι έγινε για πρώτη φορά διεθνής διαγωνιστική διαδικασία, σύμφωνα με τους όρους και τις προϋποθέσεις που θέτει η εθνική νομοθεσία και σύμφωνα και με τους όρους και τους περιορισμούς που μας βάζει η Ευρωπαϊκή Τράπεζα Επενδύσεων και το Ταμείο Ανάκαμψης.

Βάσει αυτών έγιναν και αν υπήρξε οτιδήποτε θα είχαμε προσφυγές, θα είχε μπλοκάρει ο διαγωνισμός όπως πολλοί χρονίζουν και πάνε πίσω, πιο πίσω και πιο πίσω.

Έτσι λοιπόν, δεν θα μπορούσαμε σήμερα να συζητάμε για το τέταρτο πρόγραμμα που υπογράφεται μέσα από το ΑΙΓΙΣ.

Γιατί ρωτήσατε και σε τι ποσοστό έχει υλοποιηθεί από το πρόγραμμα ΑΙΓΙΣ.

Σας λέω λοιπόν, ότι από την πρώτη μέρα που πέρασε από το ΚΥΣΕΑ που εγκρίθηκε και άρχισαν να ρέουν οι χρηματοδοτήσεις από τα χρηματοδοτικά εργαλεία, από την πρώτη μέρα ξεκίνησαν να δουλεύουν οι επιτροπές, να δουλεύουν όλα τα προγράμματα και αυτή τη στιγμή όλα μα όλα τα προγράμματα είναι σε στάδιο ωρίμανσης.

Είναι σε στάδιο διαγωνιστικής διαδικασίας και ήδη τέσσερα έχουν υπογραφεί.

Αυτό για να γίνει θέλει χρόνο και δεν θα ήθελα να αναφερθώ στο παρελθόν και σε πόσα χρόνια διαρκούσε μια διαδικασία για να αποκτήσουμε κάποια ελικόπτερα. Τόσα χρόνια και εν τέλει κηρύχθηκε άγονος ο διαγωνισμός, προκηρύχθηκε ξανά, πήγαμε ξανά απ’ την αρχή και ούτω καθεξής.

Εγώ θέλω να σας πω ότι προχωράμε με τις διαδικασίες που προβλέπεται χωρίς να παρακάμπτουμε τίποτα, έτσι ώστε να αποφύγουμε και τα σταματήματα, τα πισωγυρίσματα και τις καθυστερήσεις.

Γιατί δεν θέλουμε κανένα πρόγραμμα να χαθεί, γιατί δεν θέλουμε κανένα ευρώ από τα 2,1 δισεκατομμύρια ευρώ του Προγράμματος «ΑΙΓΙΣ» να μην μπορέσει να απορροφηθεί.

Όλα αυτά τα 39 υποπρογράμματα τα χρειάζεται η Πολιτική Προστασία της χώρας μας ως προίκα για να μπορεί να αντιμετωπίζει τις φυσικές καταστροφές.

Όσον αφορά στα θέματα που θέσατε κύριε Καζαμία σχετικά με την ανάγκη σε πυροσβέστες, την εποχικότητα και τα συναφή.

Εγώ έχω να σας πω ότι ούτως ή άλλως οι ανάγκες σε προσωπικό, έχουν αναδειχθεί από εμάς.

Αναδείξαμε την ανάγκη να αυξήσουμε το προσωπικό του Πυροσβεστικού Σώματος στα 17.300 άτομα. Φέτος με τις προσλήψεις που κάνουμε μέσα από τις παραγωγικές μας Σχολές, θα βγουν, θα ορκιστούν και θα έλθουν να ενταχθούν στις υπηρεσίες του Πυροσβεστικού Σώματος και μαζί με τους 650 δασοκομάντος που προσλαμβάνουμε, θα φθάσουμε τους 15100.

Άρα θα μας λείπουν 2200 και όχι 4000.

Πράγματι μας λείπουν, αλλά αν τους πάρουμε όλους μαζί 4000, φανταστείτε ότι θα φθάσουμε να μας φύγουν πάλι όλοι μαζί. Γιατί έχουμε και τέτοια φαινόμενα. Όταν αυτοί οι 4000 θα συμπληρώσουν τα χρόνια τους, θα φύγουν πάλι όλοι μαζί, 4000 απώλειες.

Εδώ χρειάζεται ένας σωστός στρατηγικός σχεδιασμός προσωπικού που θα προσλαμβάνεται και προσωπικού που θα εξέρχεται, έτσι ώστε να φθάσουμε σταδιακά σε αυτή την οροφή των 17300 και να πούμε ότι, εντάξει, είμαστε καλά.

Πάλι όμως κ. Καζαμία, πιστέψτε με, η εποχικότητα είναι εποχικότητα.

Το Πυροσβεστικό Σώμα και ο μηχανισμός στο σύνολό του θα πρέπει να ενισχύεται το καλοκαίρι και αυτό κάνουμε και τώρα. Σας είπα ότι είναι ευκολότερο, είναι καλύτερο να πάρουμε από τη δεξαμενή των εποχικών πυροσβεστών με κριτήρια και διαδικασίες διαγωνιστικές, ανθρώπους οι οποίοι πράγματι έχουν κάποια προϋπηρεσία, κάποια εμπειρία, προέρχονται από τις Ένοπλες Δυνάμεις, από τους κομάντος κλπ.

Άρα λοιπόν, παίρνουμε νέους ανθρώπους που έχουν ήδη μια αρχική εκπαίδευση στη δασοπυρόσβεση. Τους παίρνουμε, τώρα τους έχουμε στα θρανία, εκπαιδεύονται σε αναρρίχηση-καταρρίχηση από ελικόπτερο, εκπαιδεύονται στο αντί-πυρ, εκπαιδεύονται στα ειδικά καθήκοντα τα οποία θα εκτελούν ως δασοκομάντο και έγκαιρα με την έναρξη της αντιπυρικής περιόδου, τέλη Μαΐου αρχές Ιουνίου, θα έχουν ενταχθεί και ενσωματωθεί στις υπηρεσίες τους.

Από κει και πέρα θα πρέπει να τους αναπληρώσουμε, γιατί σας ξαναλέω η εποχικότητα υπάρχει, έχουμε τις λίστες των επιλαχόντων των εποχικών μέσα από την οποία ήδη έχει ξεκινήσει από το Σώμα η διαδικασία για να πάρουμε παιδιά που βρίσκονται στις λίστες των επιλαχόντων και να αντικαταστήσουμε/αναπληρώσουμε αυτούς τους 650 στους εποχικούς μας πυροσβέστες.

Και αυτοί βέβαια θα περάσουν από μία αρχική εκπαίδευση. Θα πρέπει να περάσουν μια αρχική εκπαίδευση, έτσι ώστε να βγουν πιστοποιημένοι και με ασφάλεια στο πεδίο.

Έτσι προχωρούμε όσον αφορά το προσωπικό, αυτό κάνουμε και συμφωνώ με την πάγια θέση να προσλάβουμε όλους τους εποχικούς.

Αλλά έχουμε διαφωνήσει, είναι γεγονός ότι διαφωνούμε.

Κλείνοντας, θέλω να σας ξανατονίσω το κύριο μέλημα. Καταλαβαίνω ότι κι όλοι εσείς νοιάζεστε το ίδιο. Ο στόχος είναι να ενδυναμώσουμε στο σύνολό της την Πολιτική Προστασία. Αυτό κάνουμε καθημερινά. Αυτό κάνουμε και με το ανθρώπινο δυναμικό το οποίο αποκτούμε σταδιακά και με τα 39 υποπρογράμματα του «ΑΙΓΙΣ», εκ των οποίων επαναλαμβάνω κ. Πουλά, έχουν ήδη υπογραφεί τα τέσσερα. Σύντομα, εντός των επόμενων ημερών, θα υπογραφούν τα οχήματα, θα υπογραφούν τα ελαφρά αεροσκάφη.

**ΑΝΔΡΕΑΣ ΠΟΥΛΑΣ:** Περισσότερη διαφάνεια από το ΤΑΙΠΕΔ, μην τα αφήνετε όλα στην τύχη τους. Το ΤΑΙΠΕΔ θα πρέπει να λογοδοτεί τουλάχιστον στη Βουλή.

**ΕΥΑΓΓΕΛΟΣ ΤΟΥΡΝΑΣ(Υφυπουργού Κλιματικής Κρίσης και Πολιτικής Προστασίας):**

Το ΤΑΙΠΕΔ ακολουθεί τις διαδικασίες της νομοθεσίας και σας είπα ότι πήγε δύο φορές στο Ελεγκτικό για τη συγκεκριμένη σύμβαση. Δύο φορές και αρχικό έλεγχο και τελικό έλεγχο για να προχωρήσει η σύμβαση και κρίθηκε από το 6ο Τμήμα ότι πληροί όλες τις προϋποθέσεις.

**ΑΝΔΡΕΑΣ ΠΟΥΛΑΣ:** Γιατί δεν παρουσιάζετε τα στοιχεία, να ξέρουμε πόσες εταιρείες συμμετείχαν;

Εγώ καταλαβαίνω ότι κάτι δεν πάει καλά εδώ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων της Επιτροπής):** Κύριε Πουλά, να κάνουμε αναφορά, υπάρχουν κοινοβουλευτικές διαδικασίες διά των οποίων μπορούμε να ενημερωθούμε.

Τον λόγο έχει ο κ. Δελβερούδης.

**ΚΟΜΝΗΝΟΣ ΔΕΛΒΕΡΟΥΔΗΣ:** Κύριε Πρόεδρε, συμπληρωματικά σε αυτά που είχα πει. Επειδή έχει διαπιστώσει και ο κ. Υπουργός ότι δεν είμαστε κακεντρεχείς, απλά και εμείς θέλουμε να συμβάλουμε με τον τρόπο μας προς την κατεύθυνση που θέτει.

Αυτό που διαπίστωσα επίσης, ήταν ότι δεν υπάρχει ταμιευτήρας νερού. Η φωτιά σβήνει με το νερό. Λοιπόν, πρέπει να ληφθεί μέριμνα και εφόσον υπάρχει η δυνατότητα από το «ΑΙΓΙΣ» ή από άλλο πρόγραμμα, πρέπει σε όλους τους δασικούς όγκους να έχουμε ταμιευτήρες νερού οπωσδήποτε.

Ακόμα και ένα ελικόπτερο εάν έχει ένα μεγάλο ταμιευτήρα, γιατί νερά έχουν τα δάση μας -τα περισσότερα τουλάχιστον- εάν εγκριθούν έργα να γίνουν ταμιευτήρες.

Η Πυροσβεστική έχει κάτι μεγάλους, το ξέρετε εσείς καλύτερα από μένα, πλαστικά δοχεία, τα οποία παίρνουν τέλος πάντων μια ποσότητα νερού, η οποία τελειώνει πολύ γρήγορα. Εκτός αυτού πρέπει αυτοί οι ταμιευτήρες να έχουν πρόσβαση στον δρόμο. Αυτός ο δρόμος που χρησιμοποιούσαν τα πυροσβεστικά για να ανέβουν στα Πιέρια ήταν 17 χιλιόμετρα, έπρεπε να κατέβει 1,5 ώρα 17 χιλιόμετρα, άλλη 1,5 ώρα συνολικά 3 ώρες να επιχειρήσει, καταλαβαίνετε τι σημαίνει. Ένα είναι αυτό.

Δεύτερον, αντιπυρικές ζώνες. Δεν βλέπω να υπάρχει πραγματικός σχεδιασμός.

Τι σημαίνει αντιπυρική ζώνη;

Η αντιπυρική ζώνη, αν μου επιτρέπετε, θα τα πω και στον κύριο Υπουργό όταν θα έρθει να μας κάνει την ενημέρωση, κατ’ εμάς πρέπει να είναι όντως αντιπυρική ζώνη. Δηλαδή μία γραμμή από όπου δεν θα περνά η φωτιά με τίποτα.

Δηλαδή 150 μέτρα δεν είναι αντιπυρική ζώνη ένας δρόμος……

**ΒΑΣΙΛΕΙΟΣ ΓΙΟΓΙΑΚΑΣ(Προεδρεύων της Επιτροπής):** Κύριε συνάδελφε σωστές οι παρεμβάσεις αλλά και με την Περιφέρεια, την Πολιτική Προστασία σε κάθε περιοχή…..

**ΚΟΜΝΗΝΟΣ ΔΕΛΒΕΡΟΥΔΗΣ:** Εγώ το λέω στον κύριο Υπουργό για να το μεταφέρει αρμοδίως.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ(Προεδρεύων της Επιτροπής):** Ευχαριστούμε.

Τον λόγο έχει η κυρία Παπαϊωάννου.

**ΑΡΕΤΗ ΠΑΠΑΙΩΑΝΝΟΥ:** Ήθελα να πω μόνο ότι στην προηγούμενη πάλι μισού λεπτού παρέμβασή μου είχα μιλήσει μόνο για την εναέρια επιτήρηση και για τις αερολέσχες γιατί ήθελα πραγματικά να είμαι εντός θέματος.

Επειδή όμως έχει διευρυνθεί η συζήτηση θα ήθελα να αναφέρω στον κύριο Υφυπουργό αυτό που είπα και λίγο πριν ξεκινήσει η Επιτροπή, ότι η υπ’ αριθμόν 9/2021 πυροσβεστική διάταξη την οποία είχα την ευκαιρία να την ξαναδώ τώρα διαρκούσης της συνεδρίασης, δεν επιτάσσει τον καθορισμό των αδόμητων εκτός σχεδίου, τα αδόμητα αγροτεμάχια ακόμη και αν παρεμβάλλονται ανάμεσα σε δομημένα.

Για τα τελευταία ισχύει η υποχρέωση μελέτης πυροπροστασίας με τη γνωστή ΚΥΑ που αναφέραμε του τρίτου μήνα του 2023. Θεωρώ ότι όση επιτήρηση κι αν κάνουμε από αέρος της όποιας την σημασία δεν παραβλέπω βεβαίως, εξίσου σημαντικό είναι να προετοιμάσουμε καταλλήλως τα αγροτεμάχια μας και να επιτραπούν και καθαρισμοί της υπόροφης βλάστησης, διότι πριν από δύο χρόνια που ζήτησα εγώ να μου επιτραπεί κάτι τέτοιο σε κάτι κοντά σε κατοικημένη περιοχή στο Δασαρχείο Κασσάνδρας, η απάντηση ήταν ότι το δάσος έχει φυσικούς μηχανισμούς καθαρισμού και δεν επιτρέπεται να επέμβουμε και μετά από ένα μήνα είχαμε θέμα πυρκαγιάς από κεραυνό.

**ΒΑΣΙΛΕΙΟΣ ΓΙΟΓΙΑΚΑΣ(Προεδρεύων της Επιτροπής):** Ου μπλέξουμε με τα Δασαρχεία, είναι μεγάλο το πρόβλημα. Δυστυχώς.

**ΑΡΕΤΗ ΠΑΠΑΙΩΑΝΝΟΥ:** Θα παρακαλέσωτον κύριο Υφυπουργό όπως πήγε στη διευρυμένη σύσκεψη, ελάτε να πάμε στην Κασσάνδρα όλοι μαζί για μία αντίστοιχη διευρυμένη σύσκεψη. Θα χαρώ πάρα πολύ αν το κάνετε και θα χαρώ να παραβρεθώ κιόλας. Είναι μια παράκληση και πρόσκληση.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ήδη σήμερα είναι ο κύριος Υπουργός επάνω, θα κάνει διευρυμένη σύσκεψη, αλλά έχω και εγώ την υποχρέωση εκ της αρμοδιότητάς μου να πάω και στη Χαλκιδική όπου εκκρεμεί το να κάνω μία τέτοια διευρυμένη σύσκεψη.

**ΑΡΕΤΗ ΠΑΠΑΙΩΑΝΝΟΥ:** Θα χαρώ πολύ να παρευρεθώ και θα ήθελα να το μάθω αυτό. Ευχαριστώ πολύ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ενημερώνω πάντα όταν πηγαίνω, όπως και χθες ήμουν στη Λαμία, την περασμένη εβδομάδα ήμουν στην Δυτική Ελλάδα και ούτω καθεξής.

**ΒΑΣΙΛΕΙΟΣ ΓΙΟΓΙΑΚΑΣ(Προεδρεύων της Επιτροπής):** Δεν ενημερώνετε σχολαστικά κύριε Υπουργέ, γιατί περάσατε και από άλλους νομούς και δεν ενημερώνονται.

**ΕΥΑΓΓΕΛΟΣ ΤΟΥΡΝΑΣ(Υφυπουργός Κλιματικής Κρίσης και Πολιτικής Προστασίας):**

Έχετε δίκιο.

**ΒΑΣΙΛΕΙΟΣ ΓΙΟΓΙΑΚΑΣ(Προεδρεύων της Επιτροπής):** Έχω δίκιο, αλλά που να το βρούμε. Τρόπον τινά μας «προκαλείτε» κιόλας. Περάσατε από τον νομό μου και δεν ενημερώσατε κύριε Υπουργέ.

**ΕΥΑΓΓΕΛΟΣ ΤΟΥΡΝΑΣ(Υφυπουργός Κλιματικής Κρίσης και Πολιτικής Προστασίας):** Έχετε δίκιο.

**ΒΑΣΙΛΕΙΟΣ ΓΙΟΓΙΑΚΑΣ(Προεδρεύων της Επιτροπής):** Μα τι να το κάνω. Δεν το ζητήσατε, τώρα σας το λέω. Όταν πηγαίνετε, λοιπόν, στους νομούς να ενημερώνεται και τους βουλευτές. Υπουργέ μου μας προσκαλείτε.

**ΕΥΑΓΓΕΛΟΣ ΤΟΥΡΝΑΣ(Υφυπουργός Κλιματικής Κρίσης και Πολιτικής Προστασίας):** Θέλω να πω ότι έχετε δίκιο ότι αυτές οι συσκέψεις τις οποίες κάνω εγώ είναι επιχειρησιακής μορφής, καλούμε όλους τους επιχειρησιακά εμπλεκόμενους.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων της Επιτροπής):** Το καταλαβαίνω αλλά και εμείς είμαστε αυτοί που μπορούμε να προάγουμε και να γνωρίζουμε αιτήματα του κάθε νομού μας. Το λέω με αγάπη.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Το δέχομαι.

Λοιπόν, τέθηκαν κάποια θέματα όσον αφορά πρώτα απ’ όλα, τους ταμιευτήρες των υδάτων. Θέλω να σας πω ότι αυτή την στιγμή «τρέχει» ένα μεγάλο πρόγραμμα σε συνεργασία με τις Περιφέρειες, τους Δήμους αλλά και με το Πυροσβεστικό Σώμα, που χρειάζεται και που πρέπει να εγκατασταθεί. Υπάρχει ένα μεγάλο Δίκτυο τέτοιων ταμιευτηρίων, τους οποίους βλέπουμε αυτή την περίοδο σε τι κατάσταση βρίσκονται, ταυτόχρονα επιδιορθώνονται και επιπλέον προστίθενται και άλλοι, εκεί που χρειάζεται το Πυροσβεστικό Σώμα.

Θα έλεγα ότι είναι πολλές εκατοντάδες τέτοιοι ταμιευτήρες μικρού μεγέθους της τάξεως από 50 τόνους μέχρι πολύ μεγαλύτερους, οι οποίοι μπορούν να μας εξυπηρετήσουν, με επίγειες ή εναέριες δυνάμεις.

Όσον αφορά για τα Πιέρια, καθώς έχει γίνει μεγάλη κουβέντα, έχω να σας πω ότι τα έργα της Αντιπυρικής όσον αφορά την ορεινή οδοποιία που έχουν γίνει πέρυσι και που έχουν προγραμματίσει για φέτος, ξεπερνούν τα 5 εκατομμύρια. Περιλαμβάνει Ορεινή Οδοποιία και καθαρισμούς των Δασών και περιλαμβάνει βέβαια και Αντιπυρική Ζώνες, με την έννοια όπως ορίζονται από το Υπουργείο Περιβάλλοντος και Ενέργειας, καθώς και όπως ορίζονται από τις Δασικές Υπηρεσίες μας.

Σας λέω ξανά μόνο για τα Πιέρια 5 εκατομμύρια στο πρόγραμμα AntiNero II και στο πρόγραμμα AntiNero III.

Όσον αφορά σε πόσο βάθος γίνονται οι καθαρισμοί, είναι δεδομένο ότι δεν μπορούν να καθαριστούν τα εκατομμύρια στρέμματα των Δασών, που αγγίζουν σχεδόν στην Ελλάδα τα 70 εκατομμύρια στρέμματα δάσους. Δεν μπορούν να καθαριστούν όλα αυτά. Εκείνα που καθαρίζονται είναι αυτά που βρίσκονται Περιαστικά πλησίον των δρόμων, πλησίον των μεικτών ζωνών. Όλα τα Περιαστικά Δάση, ή τα Άλση γύρω από τους αρχαιολογικούς χώρους ή οπουδήποτε αλλού καθαρίζονται.

Δεν μπορεί σε καμία περίπτωση να φτάσει να αφαιρέσει τη «Βιομάζα» από τα Όρη και τα Άγρια Βουνά, αυτό σε καμία περίπτωση. Και βέβαια αυτά τα προγράμματα περιλαμβάνουν την διάνοιξη των Δασικών Δρόμων Ορεινής Οδοποιίας ακόμα και Αγροτικών Δρόμων, έτσι ώστε να μπορούν να έχουν πρόσβαση τα πυροσβεστικά οχήματα, τα υδροφόρα και όλα αυτά που χρειαζόμαστε για να κάνουμε δουλειά. Όσον αφορά αυτό που είπατε, ότι κατέβαιναν τα οχήματα, δεν συνέβη κάτι τέτοιο. Οι Ιδιώτες ανέβαιναν εκεί που ήταν τα πυροσβεστικά οχήματα, οι υδροφόρες ανέβαιναν επάνω. Βεβαίως είναι απαραίτητες οι δεξαμενές όπως λέτε τους ταμιευτήρες, αλλά στην έκταση και στο ποσοστό που μπορεί να υλοποιηθεί, υπάρχει ένα μεγάλο πρόγραμμα, το οποίο υλοποιείται.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων της Επιτροπής):** Ευχαριστούμε τον κύριο Υφυπουργό. Ο διάλογος ήταν παραγωγικός και γόνιμος θεωρώ.

Ευχαριστούμε όλους τους συναδέλφους.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κυριαζίδης Δημήτριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Οικονόμου Βασίλειος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Κεδίκογλου Συμεών, Κόκκαλης Βασίλειος, Τζάκρη Θεοδώρα, Κατρίνης Μιχαήλ, Παρασύρης Φραγκίσκος (Φρέντυ), Πουλάς Ανδρέας, Παπαναστάσης Νικόλαος, Στολτίδης Λεωνίδας, Βασίλειος, Αθανασίου Μαρία, Νικόλαος, Δελβερούδης Κομνηνός, Καζαμίας Αλέξανδρος και Παπαϊωάννου Αρετή.

Τέλος και περί ώρα 15.30΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΒΑΣΙΛΕΙΟΣ ΓΙΟΓΙΑΚΑΣ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ**